title: M/S Notos

text: 11. tammikuuta 2002 alus aikarahdattiin jälleen Finncarriersin Gdynian ja Hullin väliseen liikenteeseen. Marraskuussa brittiläinen Mann Lines aikarahtasi Tradenin liikenteeseensä reitille Turku–Gdańsk–Tallinna–Kiel–Bremerhaven–Kiel–Turku. Ensimmäiselle matkalleen uudella reitillä alus lähti 22. marraskuuta. Edellisen kerran Turusta oli päässyt rahtilaivalla Puolaan vuonna 1996, kun puolalainen Polferries-varustamo oli lopettanut liikennöintinsä. Myöskään Tallinnaan ei Turusta ollut suoraan päässyt vuosiin laivalla. Turun satama kertoi marraskuussa 2002 tehneensä kaksi vuotta työtä laivalinjan eteen. Traden kuljetti Puolaan muun muassa graniittia, kiveä sekä muuta kappaletavaraa. Traden oli toinen Mann Linesilla rahtauksessa oleva alus, joka kävi Turussa. Toinen oli M/S Estraden.


title: M/S Notos

text: Lokakuussa 2003 laivan rahtaaja vaihtui jälleen, kun se siirtyi norjalaisen United European Car Carriersin (UECC) liikenteeseen, koska UECC:en reitillä tavallisesti käyttämä alus, M/S Garden, oli telakalla. Gardenilla ja Tradenilla oli sama omistaja. Tammikuussa 2004 Golden Anchor Lines -varustamo osti aluksen ja rekisteröi sen Kreikan lipun alle nimellä "Trader I". Varustamo aloitti aluksella liikennöinnin Kreikan Pireuksen ja Kyproksen Limassolin välillä. Myöhemmin Trader I aikarahdattiin kyproslaisen Salamis Linesin liikenteeseen linjalle Pireus–Limassol–Haifa. Kesäkuussa 2007 Notos Shipping Co. Ltd (Salamis Lines) osti aluksen ja rekisteröi sen Kyproksen lipun alle nimellä "Notos". Kotisatamaksi tuli Limassol.


title: Luettelo Preussin hallitsijoista

text: Tämä sivu on luettelo Preussin hallitsijoista.


title: Luettelo Preussin hallitsijoista

text: Vuonna 1525 perustettua Preussin herttuakuntaa ja vuonna 1701 perustettua Preussin kuningaskuntaa hallitsivat Hohenzollern-sukuiset kuninkaat vuoteen 1918 saakka. Vuodesta 1871 lähtien he olivat samalla Saksan keisareita.


title: Jochen Danneberg

text: Jochen Danneberg (s. 9. huhtikuuta 1953) on entinen saksalainen mäkihyppääjä, joka edusti urallaan Saksan demokraattista tasavaltaa. Uransa jälkeen hän on toiminut mäkihyppyvalmentajana.


title: Jochen Danneberg

text: Danneberg saavutti normaalimäen hopeamitalin Innsbruckin talviolympialaisista vuonna 1976. Samoissa kilpailuissa hän sijoittui suurmäessä neljänneksi jääden vain 0,1 pistettä pronssimitalisti Henry Glaßista.


title: Jochen Danneberg

text: Keski-Euroopan mäkiviikon Danneberg voitti kaksi kertaa peräkkäin vuosina 1976 ja 1977.


title: Jochen Danneberg

text: Danneberg lopetti uransa vuonna 1980. Uransa jälkeen hän on valmentanut muun muassa Korean ja Yhdysvaltojen mäkihyppymaajoukkueita.


title: Vapaussotakirjallisuus

text: Vapaussotakirjallisuus tarkoittaa Suomessa vuoden 1918 sisällissotaan liittyvää kirjallisuutta, joka pitää mainittua sotaa luonteeltaan Suomen itsenäistymiseen läheisesti liittyvänä sotana, tässä mielessä vapaussotana ja kuvaa sitä valkoisen osapuolen näkökannoilta. Vapaussodan käsitteen vastakohta on luokkasota, sota yhteiskuntaluokkien, erityisesti omistavan luokan (kapitalistien) ja sosialistisesti asennoituvan työväen, välillä. Punaisen osapuolen kantoja myötäilevää kirjallisuutta kutsutaan vastaavasti "luokkasotakirjallisuudeksi".


title: Vapaussotakirjallisuus

text: Kärjistyneimmillään vapaussotakirjallisuus on pian sodan jälkeen ilmestynyttä, usein anonyymia. Ylikangas (1993, 523) mainitsee esimerkkeinä mm. teokset "Punanen hirmuvalta Suomessa: Muutamia kuvauksia punasten harjoittamista julmuuksista" sekä "Punainen terrori Suomessa talvella 1917–1918: Kuvia ja kuvauksia".


title: Vapaussotakirjallisuus

text: Kirjallisuuslajiin kuuluvan teoksen ovat omalla nimellään julkaisseet Heikki Nurmio ja Leonard Grandell, joiden teos "Wiipurin valloitus" ilmestyi 1919. Samana vuonna ilmestyivät majuri Hans Kalmin muistelmat "Kalmin pataljoona Suomen vapaussodassa" sodan ajalta.


title: Aivovuoto

text: Aivovuoto tarkoittaa työikäisten koulutettujen ihmisten muuttamista maasta toiseen, jolloin alkuperämaa häviää osaavan työvoiman suhteen. Alkuperämaa hyötyy kouluttamistaan henkilöistä siten, että osa koulutetuista siirtolaisista lähettää rahaa kotimaahansa vähentäen siten köyhyyttä. Siirtolaisten kotimaahansa lähettämä vuotuinen rahamäärä on Maailmanpankin mukaan moninkertainen viralliseen kehitysapuun verrattuna. Ilmaisu aivovuoto ("brain drain") keksittiin Englannissa 1950-luvulla, kun koulutetut ihmiset muuttivat Yhdysvaltoihin ja Kanadaan.


title: Aivovuoto

text: Nykyisin aivovuoto-ongelma on suurin kehitysmaissa. Saharan etelänpuoleisesta Afrikasta siirtolaisiksi lähtevistä korkeakoulutettujen osuus on 40%, kun koko väestöstä osuus on vain vain neljä prosenttia. Esimerkiksi lääkärien lähteminen siirtolaisiksi lisää lääkäripulaa Afrikassa. Kehitysmaat kärsivätkin eniten juuri terveydenhuollon henkilöstön maastamuutosta. Ongelman korjaamiseksi esimerkiksi Iso-Britannia on tukenut terveysalan koulutusta koulutettuja henkilöitä lähettävistä maista. Tulevaisuudessa kysynnän kehitysmaiden koulutetuista henkilöistä odotetaan kasvavan länsimaiden vanhenevan väestön vuoksi.


title: Aivovuoto

text: Suomesta muuttaa ulkomaille enemmän korkeasti koulutettuja suomalaisia kuin heitä muuttaa sieltä takaisin. Kaiken kaikkiaan Suomeen muuttaa kuitenkin enemmän henkilöitä kuin täältä muuttaa pois. Suomen sisäisen aivovuodon osalta esimerkiksi itäsuomalaisista korkeakoulutetuista yli puolet päätyy muualle töihin. Korkeakoulutettujen muuttoliikkeestä hyötyvät erityisesti Helsingin, Tampereen ja Oulun vaikutusalueet.


Mestarien liigan kauden 2007–2008 pudotuspelit pelattiin 19. helmikuuta – 21. toukokuuta 2008. Pudotuspelien kaikki ottelut pelattiin kaksiosaisina, paitsi finaali, joka pelattiin yksiosaisena Lužnikilla Moskovassa.


title: Mestarien liigan kauden 2007–2008 pudotuspelit

text: Pudotuspelien ensimmäiselle kierrokselle selvisivät lohkojen ensimmäiseksi ja toiseksi sijoittuneet joukkueet eli yhteensä 16 joukkuetta. Ensimmäisellä kierroksella samaan ottelupariin ei voinut päästä kahta joukkuetta samasta maasta. Puolivälieristä lähtien arvonta oli vapaa.


text: Neljännesvälierien ensimmäiset osaottelut pelattiin 19. ja 20. helmikuuta 2008.


text: Neljännesvälierien toiset osaottelut pelattiin 4. maaliskuuta – 11. maaliskuuta 2008.


text: Puolivälierien ensimmäiset osaottelut pelataan 1. ja 2. huhtikuuta 2008.


text: Puolivälierien toiset osaottelut pelattiin 8.-9. huhtikuuta


text: Välierien ensimmäiset osaottelut pelattiin 22.-23. huhtikuuta


text: Välierien toiset osaottelut pelattiin 29.-30. huhtikuuta


text: Finaali pelattiin 21. toukokuuta Luznikilla Moskovassa.


text: Ottelun alkoi Moskovan sateisessa illassa ManUn hallitsemalla pelillä. Avausmaali nähtiin, kun noin puolet ensimmäisestä puoliajasta oli pelattu; Brown keskitti pallon Chelsean maalin eteen, ja täysin vapaaksi jätetty Ronaldo vei helposti joukkueensa johtoon. Peli jatkui avausmaalinkin jälkeen ManUn hallinnassa, kun Tevez ja Carrick olivat kumpikin lähellä lisätä ManUn johtoa. Puoliajan lopussa ManUn puolustus tunaroi pallon maalin eteen; van der Sar kaatui märällä nurmella koettaessaan ottaa palloa vastaan, ja paikalle sattunut Frank Lampard teki Chelsealle ensimmäisen maalin Mestarien liigan finaalihistoriassa.


text: Toinen puoliaika: Toisella puoliskolla Chelsea pääsi paremmin peliin mukaan ja oli pariin otteeseen hyvin lähellä maalin tekoa. ManUn puolustus kuitenkin piti, ja kun peli oli puoliajan päätyttyä edelleen tasan, mentiin jatkoajalle.


text: Jatkoaika: Jatkoajan ensimmäinen puolisko oli vielä Chelsean hallinnassa, mutta toisella puoliskolla ManU sai jälleen paremman otteen pelistä, tosin tuloksetta. Edessä oli 120 peliminuutin jälkeen rankkarikisa. Jatkoajan lopussa Chelsean hyökkääjä Didier Drogba iski ManUn pakkina toiminutta Nemanja Vidiciä kämmenellä kasvoihin. Tästä teosta tuomari nosti hänelle punaisen kortin, ja Chelsea menetti näin yhden parhaista rankkarimiehistään.


text: Rankkarikisa: Moskovan sateisessa illassa kummankin joukkueen ampuivat rankkareita sisään aina ManUn kolmanteen yritykseen asti, jolloin joukkueen tähtipelaaja Cristiano Ronaldo potkaisi pallon vasempaan nurkkaan aavistanutta Petr Cechiä päin. Sen jälkeen tehtiin taas maaleja vuoron perään, kunnes näytti jo siltä, että Chelsea ottaa ensimmäisen Mestarien liiga -voittonsa. Joukkueen kapteeni John Terry kuitenkin liukastui märällä nurmella, ja pallo meni tolpasta maalin ohi vieden ottelun täten äkkikuolemaan. Tällöin ManUn iäkäs maalivahti Edwin van der Sar otti Nicolas Anelkan potkaiseman pallon kiinni, ja ManU voitti Euroopan mestaruuden kolmannen kerran.


title: Tlacopan

text: Tlacopan eli Tacuba oli asteekkien kolmiliiton kolmas kaupunki Tenochtitlánin ja Texcocon lisäksi. Se oli tepaneekkien perustama, Azcapotzalcon alainen kaupunkivaltio. Tlacopan oli liiton pienin jäsen, ja se sai vain viidesosan kaikista verotuloista. Tlacopanin johtaja Totoquihuaztli otti luultavasti Azcapotzalcon johtajan tittelin "Tepaneca tecuhtli", tepaneekkien johtaja.


title: Willie Davenport

text: William D. "Willie" Davenport (8. kesäkuuta 1943 – 17. kesäkuuta 2002) oli yhdysvaltalainen yleisurheilija. Hän voitti miesten 110 metrin aitajuoksusta kultaa vuoden 1968 olympialaisissa ja pronssia vuoden 1976 olympialaisissa. Hän osallistui olympialaisiin voittamatta mitaleja myös vuosina 1964, 1972 ja 1980, viimeisellä kerralla ei kuitenkaan aitajuoksijana vaan rattikelkkailijana.


title: Willie Davenport

text: Davenport kuoli sydäninfarktiin O'Haren kansainvälisellä lentoasemalla Chicagossa 59-vuotiaana.


title: Hayes Jones

text: Hayes Wendell Jones (s. 4. elokuuta 1938) on entinen yhdysvaltalainen yleisurheilija ja olympiavoittaja.


title: Hayes Jones

text: Jones voitti olympiapronssia miesten 110 metrin aitajuoksussa vuoden 1960 kesäolympialaisissa Roomassa ajalla 14,0 s varmistaen maalleen kolmoisvoiton. Tokion 1964 olympialaisissa hän voitti kultaa ajalla 13,6 s.


title: Hayes Jones

text: Jones on sittemmin aloittanut uran poliitikkona. Hän edustaa Yhdysvaltain demokraattista puoluetta.


title: Erich von Hornbostel

text: Erich Moritz von Hornbostel (25. helmikuuta 1877 Wien, Itävalta – 28. marraskuuta 1935 Cambridge, Englanti) oli itävaltalainen musiikintutkija, joka tunnetaan erityisesti nykyaikaisen etnomusikologian perustajana.


title: Erich von Hornbostel

text: Horbostel kasvoi musikaalisessa kodissa ja opiskeli pianonsoittoa, harmoniaa ja kontrapunktia. Vaikka hän teini-iässä oli jo taitava esiintyjä ja säveltäjä, hän keskittyi yliopisto-opinnoissaan Heidelbergin yliopistossa (1895–1899) luonnontieteisiin ja filosofiaan. Hän väitteli tohtoriksi kemiasta vuonna 1900.


title: Erich von Hornbostel

text: Muutettuaan Berliiniin hän opiskeli musiikkitiedettä ja psykologiaa, minkä jälkeen hänestä tuli Berliinin yliopiston psykologian laitoksen fonogrammiarkiston johtaja. Arkisto kehittyi hänen aikanaan kansainvälisesti merkittäväksi äänitearkistoksi.


title: Erich von Hornbostel

text: Saksan kansallissosialistisen työväenpuolueen noustua valtaan hän joutui lähtemään maanpakoon vuonna 1933 ja hän toimi muun muassa luennoitsijana New Yorkissa. Viimeiset aikansa hän työskenteli Cambridgessa Euroopan ulkopuolisen kansanmusiikin arkistossa. Hän kuoli Cambridgessa vuonna 1935.


title: Erich von Hornbostel

text: Hornbostel tunnetaan erityisesti hänen yhdessä Curt Sachsin kanssa luomastaan soitinten luokitusjärjestelmästä, mikä on julkaistu suomeksi T. Leisiön toimittamassa kirjassa "Musiikki" 1974. Hänen kootut teoksensa, "Hornbostel opera omnia", on julkaistu vuonna 1975. Vuonna 1933 ilmestyi kirja "The Ethnology of African Soundinstruments". Kirjojensa lisäksi hän julkaisi useita tutkimuksiaan alansa tieteellisissä lehdissä ja kokoomateoksissa.


title: Marjorie Jackson

text: Marjorie Jackson-Nelson AC, CVO, MBE (s. 13. syyskuuta 1931) on australialainen yleisurheilija, joka voitti kultamitalit naisten 100 ja 200 metrin juoksusta vuoden 1952 kesäolympialaisissa Helsingissä. Hän toimi vuosina 2001–2007 Etelä-Australian kuvernöörinä.


title: Marjorie Jackson

text: Jackson syntyi Uudessa Etelä-Walesissa. Hän nai vuonna 1953 pyöräilijä Peter Nelsonin, joka kuoli leukemiaan 1977.


title: Valeri Brumel

text: Valeri Nikolajevitš Brumel (, 14. huhtikuuta 1942 Tolbuzino, Tšitan alue – 26. tammikuuta 2003 Moskova) oli venäläinen, Neuvostoliittoa edustanut korkeushyppääjä, joka oli 1960-luvun alkupuoliskolla lajissaan maailman paras.


title: Valeri Brumel

text: 185-senttinen Brumel nousi maailman huipulle kesällä 1960 hypättyään Euroopan ennätyksen 217. Rooman olympialaisissa hän saavutti hopeaa tuloksella 216; Robert Šavlakadze voitti kultaa samalla tuloksella. Syksyllä Brumel paransi Euroopan ennätystä vielä kolme kertaa päätyen tulokseen 220.


title: Valeri Brumel

text: Kesäkuussa 1961 Brumel hyppäsi Moskovassa uuden maailmanennätyksen 223. Hän paransi ennätystä heinäkuuhun 1963 mennessä kaikkiaan kuusi kertaa – sentin kerrallaan – päätyen tulokseen 228. Kesällä 1962 Brumel voitti Euroopan mestaruuden Belgradissa hypättyään 221; hopeamitalisti Stig Pettersson hävisi kahdeksan senttiä.


title: Valeri Brumel

text: Brumel voitti olympiakultaa Tokiossa 1964 tuloksella 218, John Thomas sai samalla tuloksella hopeaa.


title: Valeri Brumel

text: Brumel joutui vakavaan moottoripyöräonnettomuuteen 6. lokakuuta 1965. Oltuaan yli kaksi vuotta sairaalassa ja läpikäytyään 31 leikkausta hän pystyi vihdoin kävelemään. Brumel hyppäsi vuonna 1970 vielä 213, mutta arvokilpailuihin hän ei enää päässyt.


title: Valeri Brumel

text: Brumel oli ammatiltaan näytelmäkirjailija.


title: Xochimilco

text: Xochimilco on yksi Meksikon pääkaupungin Méxicon 16 hallintoalueesta (). Se sijaitsee Meksikon laaksossa, kaupungin historiallisen keskustan eteläpuolella. Se on saanut nimensä intiaanien tärkeästä asutuskeskuksesta. Alueen pinta-ala on 122 km², ja vuoden 2000 väestönlaskennassa siellä oli lähes 370 000 asukasta. Se on ainoa nykyaikaan säilynyt osa asteekkien pääkaupungista, ja siksi se on Unescon maailmanperintökohde.


title: Xochimilco

text: Xochimilcossa on järvi ja kanavaverkosto, jossa liikutaan koristeellisilla kanavaveneillä. Kanavat ovat syntyneet, kun mutapohjaiseen järveen on rakennettu keinotekoisia saaria viljelymaaksi.


title: Mike Banks

text: Michael Anthony Banks (s. 1960-luvun alkupuolella), epävirallisesti usein ”Mad” Mike, on yhdysvaltalainen muusikko. Hän on Detroitissa majaansa pitävän Underground Resistance -teknokollektiivin perustaja ja vaikutusvaltainen johtohahmo. Hän on myös perustanut elektronista musiikkia jakelevan Submerge-yhtiön Christa Robinsonin kanssa vuonna 1992. Aiemmin hän on toiminut muun muassa Motownin studiomuusikkona.


title: Mike Banks

text: Banks antaa harvoin haastatteluja tai sallii itseään kuvattavan. Haastatteluissa hänen kommenttinsa voivat olla varsin suorasanaisia, kun hän käsittelee esimerkiksi sosiaalisia kysymyksiä.


title: Mike Banks

text: Lisänimen ”Mad” () Banks kertoo saaneensa nuoruuden katujengiajoiltaan. Myöhemmin nimi tarttui häneen lähtemättömästi, kun hän osallistui autokilpailuihin.


title: Helistin

text: Helistin on soitintermi, joka kattaa kaikki ravistettavat idiofoniset soittimet. Helistimien pääryhmiä ovat jonohelistimet, kehyshelistimet ja astiahelistimet.


title: Helistin

text: Esimerkkejä helistinsoittimista ovat muun muassa marakassit ja sistrumit.


title: Helistin

text: Helistimet ovat myös suosittuja pikkulasten, etenkin vauvojen, leluja.


title: Culhuacan

text: Culhuacan tai Colhuacan oli perimätiedon mukaan ensimmäinen nahuatlia puhuvien kansojen perustama kaupunkivaltio Meksikon laakson tienoilla. Tässä tolteekkikaupungissa käytettiin ensimmäistä kertaa nimitystä "tlatoani", puhuja, hallitsijasta.


title: Culhuacan

text: Culhuacan selvisi tolteekkien pääkaupungin Tollánin romahduksesta ja säilyi voimakkaana 1300-luvun loppuolelle asti. 1299 Culhuacanin johtaja Cocoxtli auttoi Azcapotzalcon tepaneekkeja ajamaan asteekit eli mexicat pois Chapultepecistä. Sen jälkeen Cocoxtli antoi asteekkien asettua asumaan huonolle maa-alueelle Tizapaniin Chapultepecista lounaaseen, ja hyväksyi asteekit Culhuacanin vasalleiksi.


title: Culhuacan

text: Asteekit omaksuivat Culhuacanin kulttuurin ja toimivat heidän sotilainaan. Culhuacanin ja asteekkien välit katkesivat, kun asteekit uhrasivat ja nylkivät Culhuacanin kuninkaan Achitometlin tyttären, ja perimätiedon mukaan eräs asteekkipappi näyttäytyi nyljetyn prinsessan nahassa Culhuacanin ylimystölle. Asteekit pakenivat tämän jälkeen Tenochtitlánin saarelle ja alkoivat rakentaa sinne tulevaa pääkaupunkiaan.


title: Natriumsyanidi

text: Natriumsyanidi (NaCN) on myrkyllinen aine, joka on sinihapon suola.


title: Natriumsyanidi

text: Natriumsyanidin vaikutukset ovat samanlaisia kuin kaliumsyanidin. Kerralla nautittuna 100–200 mg natriumsyanidia aiheuttaa tajuttomuuden minuutin sisällä, joskus 10 sekunnin sisällä, riippuen ruumiin vastustuskyvystä ja vatsassa olevasta ruoan määrästä. 45 minuutin jälkeen keho menee koomaan tai syvään uneen ja henkilö voi kuolla kahden tunnin sisällä, jos hän ei saa lääkettä. Tämän aikana voi esiintyä kouristuksia. Kuoleman aiheuttaa yleensä sydämenpysähdys.


title: Natriumsyanidi

text: Natriumsyanidin moolimassa on 49,01 g/mol, sulamispiste 563,7 °C, kiehumispiste 1 496 °C, tiheys 1,6 g/cm (vesi = 1,0 g/cm) ja CAS-numero 143-33-9. Natriumsyanidin liukoisuus veteen 20 °C:n lämpötilassa on 58 g/100 ml.


title: Natriumsyanidi

text: Natriumsyanidia käytetään mm. teräksen pintakarkaisussa. Vähähiilistä terästä pidetään austeniittialueella 900–950 °C hiiletyslämpötilassa sulassa seoksessa, jossa on natriumsyanidin lisäksi 0,7 % hiiltä. Hiili imeytyy raudan atomihilan välisijoihin n. 0,1 mm tunnissa. Kun kappale on hiilettynyt haluttuun syvyyteen, kappale karkaistaan normaalisti kuten seostamaton 0,7 % hiiliteräs. Johtuen suhteellisen ohuesta kovasta pinnasta, terä voidaan jättää erittäin kovaksi (Saavutettava maksimikovuus on noin 59…63 HRC). Tällä menetelmällä valmistetaan mm. ruohonleikkurin teriä. Kun terä teroitetaan vain toiselta sivultaan, sen rakenne tulee hieman vastaavaksi kuin jyrsijän hammas. Terä teroittuu siis itsestään nurmikkoa leikatessa.


title: Étienne Dagon

text: Étienne Dagon (13. syyskuuta 1960 Biel/Bienne) on entinen sveitsiläinen uimari, joka oli erikoistunut rintauintiin. Hän voitti pronssimitalin 200 metrin rintauinnista Los Angelesin olympialaisista 1984. Mitali oli Sveitsin ensimmäinen ja toistaiseksi ainoa uinnin olympiamitali. Hän voitti myös vuonna 1985 Sofian pitkän radan EM-kilpailuista pronssia kyseiseltä matkalta. Hän lopetti uransa Soulin olympialaisiin 1988.


title: Étienne Dagon

text: Dagon valittiin vuonna 1984 Sveitsin vuoden urheilijaksi.


title: Veikko Höylä

text: Veikko Sakari Höylä (s. 13. lokakuuta 1935 Pieksämäki, Suomi) on suomalainen sellisti.


title: Veikko Höylä

text: Höylä on opiskellut Sibelius-Akatemiassa Yrjö Selinin ja Pariisissa André Navarran johdolla. Hän toimi Helsingin kaupunginorkesterin sellistinä 1958–1961. Hän on toiminut sittemmin soolosellistinä Lahden kaupunginorkesterissa 1961–1963, Suomen Kansallisoopperan orkesterissa 1963–1975 ja Helsingin kaupunginorkesterissa 1975–1998 sekä 1990 Savonlinnan oopperajuhlaorkesterin soolosellistinä.


title: Veikko Höylä

text: Höylä on toiminut myös solistina ja kamarimuusikkona. Hän on soittanut Helsingin kamariorkesterissa, Segerstam-kvartetissa, Voces Intimae-kvartetissa, Finlandia-triossa, Suomalaisessa kamariorkesterissa ja Suomalaisessa jousikvartetissa.


title: Willi Pürstl

text: Willi Pürstl (s. 10. tammikuuta 1955) on itävaltalainen entinen mäkihyppääjä.


title: Willi Pürstl

text: Pürstl voitti Keski-Euroopan mäkiviikon vuonna 1975. Hän voitti mäkiviikon avauskilpailun Oberstdorfissa, jonka jälkeen sijoittui viidenneksi sekä Garmisch-Partenkirchenin että Innsbruckin kilpailuissa ja oli Bischofshofenin päätösosakilpailussa seitsemäs.


title: Willi Pürstl

text: Uransa Pürstl lopetti vuonna 1981.


title: Vireot

text: Vireot (Vireonidae) on pienikokoisten varpuslintujen heimo. Niitä löytyy luonnonvaraisina Keski-, Etelä- ja Pohjois-Amerikasta sekä Aasiasta. Vireot ovat pieniä tai keskikokoisia varpuslintuja, ja niiden väritys on usein vihertävä. Vireoiden pääravinto koostuu hyönteisistä.


title: Vireot

text: Vireoihin kuuluu 6 sukua ja 62 lajia. Suurin suku on vireoiden suku, johon kuuluu 31 lajia.


title: Inventio

text: Inventio (, ) on musiikkitermi, jota on käytetty hieman eri tavoin eri aikoina.


title: Inventio

text: 1500- ja 1600-luvuilla inventio osana teoksen nimeä kertoi, että sävellyksessä oli käytetty jotakin erikoista keksintöä tai uutuutta. Tähän liittyvät myös 1600-luvun italialaiset ilmaisut "nova inventione", "moderne inventioni" tai "inventioni curiosi".


title: Inventio

text: Saksalaisessa barokkimusiikissa termi tarkoittaa teoksen sävelaihetta tai -oivallusta ennen teoksen työstämistä tai sävellyksiin liittyvää kekseliäisyyttä, taitoa luoda sävellys erilaisilla tekniikoilla perusaiheesta. Esimerkkejä ovat muun muassa Johann Sebastian Bachin kuuluisat 15 Inventiota tai hänen 15 kolmiäänistä Sinfoniaansa.


title: Inventio

text: Varsinaisen musiikkilajin aseman inventio saavutti uusbarokki-ilmiönä 1900-luvun alun Saksassa. Tällöin inventioihin tyypillisesti liittyi kaksiääninen kevyt polyfoninen tekstuuri. Alban Berg loi edelleen uutta sisältöä termille "Wozzeck"-oopperansa 3. näytöksen kuudella inventiollaan.


title: Rainer Schmidt

text: Rainer Schmidt (s. 1. elokuuta 1948) on saksalainen mäkihyppääjä, joka menestyi 1970-luvun alkupuolella Saksan demokraattista tasavaltaa edustaen.


title: Rainer Schmidt

text: Schmidt saavutti suurmäessä pronssia Sapporon talviolympialaisissa vuonna 1972. Uransa toisen arvokisamitalin hän saavutti vuoden 1975 lentomäen maailmanmestaruuskilpailuista Itävallan Bad Mitterndorfista, missä hän sijoittui toiseksi Tšekkoslovakian Karel Kodejškan jälkeen.


title: Rainer Schmidt

text: Keski-Euroopan mäkiviikon Schmidt voitti vuonna 1973. Hän voitti Oberstdorfin ja Garmisch-Partenkirchenin osakilpailut, sijoittui toiseksi Innsbruckissa ja oli Bischofshofenissa 17:s.


title: Isältä pojalle

text: Isältä pojalle on vuonna 1996 ensi-iltansa saanut Peter Lindholmin ohjaama ja käsikirjoittama suomalainen rikoselokuva. "Isältä pojalle" on Lindholmin kolmas pitkän elokuvan ohjaustyö. Elokuvan pääosassa esiintyy Tommi Korpela ensimmäisessä valkokangaspääosassaan. Televisiossa elokuva on nähty jaettuna Nortia-sarjan neljäksi viimeiseksi osaksi. Kohtaukset olivat osin eri järjestyksessä kuin elokuvaversiossa.


title: Seija Järvinen

text: Seija Järvinen voi viitata seuraaviin henkilöihin:


title: Take Five

text: Take Five on musiikkiyhtye The Dave Brubeck Quartetin äänittämä jazzkappale, joka julkaistiin vuonna 1959 ilmestyneellä "Time Out" -albumilla. Take Five julkaistiin singlenä vuonna 1961 B-puolenaan ”Blue Rondo à la Turk”. Kappaleen on säveltänyt yhtyeen saksofonisti Paul Desmond. Take Five tunnetaan myös jazzrumpali Joe Morellon rumpusoolosta. Take Fiven tahtilaji on 5/4. Kappaleesta tuli radiohitti Yhdysvalloissa aikana, jolloin rockmusiikki oli muodissa.


title: Take Five

text: Take Five on jazzstandardi.


title: NextJet

text: NextJet on ruotsalainen lentoyhtiö, jonka keskuksena toimii Sollentuna.


title: NextJet

text: Yhtiön lennot ovat pääosin Pohjoismaiden sisäisiä. Arlandan lentoasemalta yhtiö liikennöi ainakin Maarianhaminaan, Hagforsiin, Mora-Siljaniin, Svegiin, Torsbyhyn, Örebrohon ja Poriin. Lentoyhtiöllä on myös lentoja Porista Helsinkiin ja Oulusta Tromssaan Luulajan kautta.


title: NextJet

text: Lentoyhtiö operoi myös tilauslentoja Cessna 560XL-mallin liikesuihkukoneella. Yhtiö käyttää myös Golden Airin vanhaa Saab 340A-mallin potkurimatkustajakonetta, johon mahtuu 33 matkustajaa. Yhtiön IATA-lentoyhtiökoodi on 2N, ja yhtiö jakaa sen ukrainalaisen Южмашавиа / Yuzhmashair-lentoyhtiön kanssa. Yksi NextJetin omistajista on ABBA-yhtyeen entinen solisti Björn Ulvaeus.


title: NextJet

text: NextJet lentää myös Tampere-Pirkkalaan Brommasta ja operoi Air Ålandin lennot.


title: NextJet

text: Huhtikuussa 2017 Porin kaupunginvaltuusto päätti myöntävänsä NextJetille 3,5 miljoonan euron tuen, jolla lentoyhtiö rahoittaa päivittäiset reittilennot Porista Helsinkiin ja Tukholmaan.


title: NextJet

text: 16. toukokuuta 2018 NextJet tiedotti, että kello 14 Suomen aikaa kaikki lennot perutaan. Yhtiö hakeutui samalla hetkellä konkurssiin. Toimitusjohtajan mukaan yhtiö etsii sopivaa konkurssitoimitsijaa selvittämään yhtiön tulevaisuutta.


title: Ranskan Pro A-liiga

text: Ranskan Pro A-liiga on Ranskassa ylin sarjataso lentopallossa. Liiga on yksi Euroopan arvostetuimmista lentopalloliigoista.


title: Ranskan Pro A-liiga

text: Liigassa pelaa kaikkiaan 14. ammattilaisjoukkuetta, jotka pelaavat yksinkertaisessa runkosarjassa 26 ottelua. Runkosarjan neljä parasta joukkuetta, selviytyvät mitaliotteluihin, ja kaksi viimeistä joukkuetta runkosarjassa joutuu karsimaan paikastaan liigassa Pro B -liigan kärkijoukkueiden kanssa. Mitalipelit pelataan paras kolmesta sarjana, kuten myös finaaliottelut. Pronssiotteluja liigassa ei nähdä. Välieristä pudonneet jakavat pronssimitalit näin keskenään.


title: Xenia Stad-de Jong

text: Xenia Stad-de Jong (4. maaliskuuta 1922 Semarang, Alankomaiden Itä-Intia – 3. huhtikuuta 2012) oli alankomaalainen pikajuoksija ja olympiavoittaja.


title: Xenia Stad-de Jong

text: Stad-de Jong voitti Lontoon vuoden 1948 kesäolympialaisissa kultaa 4×100 metrin viestijuoksussa yhdessä Nettie Witziers-Timmerin, Gerda van der Kade-Koudijsin ja Fanny Blankers-Koenin kanssa. Hän kilpaili myös yksin 100 metrin juoksussa, mutta karsiutui välierissä.


title: Xenia Stad-de Jong

text: Vuonna 1950 Stad-de Jong kuului Alankomaiden Brysselin EM-kilpailuissa pikaviestin hopeaa saavuttaneeseen joukkueeseen. Hän juoksi 100 metrillä ennätyksensä 12,2 sekuntia vuonna 1948.


title: Xenia Stad-de Jong

text: Stad-de Jong kuoli 90-vuotiaana 3. huhtikuuta 2012.


title: Onnea vai menestystä

text: Onnea vai menestystä on suomalainen 20-osainen tv-sarja vuodelta 1995. Sarjassa seurattiin Mikko Hännisen ja Susanna Haaviston esittämän kirjailijapariskunnan elämää. Sarjan käsikirjoitti Ilse Rautio ja ohjasi Irmeli Heliö. Muissa sarjan osissa nähtiin muun muassa Raimo Grönberg, Ilkka Heiskanen ja Sari Lilliestierna.


title: Onnea vai menestystä

text: "Onnea vai menestystä" sai Telvis-kunniakirjan parhaana sarjadraamana 1996..


title: Geoffrey Hill

text: Geoffrey Hill (18. kesäkuuta 1932 – 30. kesäkuuta 2016) oli brittiläinen runoilija. Hän syntyi Worcestershiren Bromsgrovessa, Englannissa ja aloitti julkaisu-uransa 1950-luvun alussa.


title: Geoffrey Hill

text: Valmistuttuaan Oxfordin yliopistosta Hill opetti vuosina 1954–1980 Leedsin yliopistossa. Hän vietti vuoden Bristolin yliopistossa ja vaikutti sitten vuodesta 1981 vuoteen 1988 Cambridgessa ennen siirtymistään Bostonin yliopistoon.


title: Geoffrey Hill

text: Hill kuului Royal Society of Literatureen ja vuodesta 1996 American Academy of Arts and Sciencesiin. Hän oli naimisissa Alice Goodmanin kanssa.


title: Danny in Beat

text:
Danny in Beat on suomalaisen iskelmälaulajan Dannyn albumi vuodelta 1974.
Levy sisältää käännöskappaleita sekä englanninkielisiä covereita. Laulujen alkuperäisiä esittäjiä ovat muun muassa Tom Jones, Elvis Presley ja The Everly Brothers.


title: Danny in Beat

text: Albumi työstettiin Dannyn kymmenvuotisen uran kunniaksi. Levyllä on sellaista rock-musiikkia, jota Danny oli aina esittänyt muttei ollut vielä levyttänyt.A-puoli


title: Danny in Beat

text: B-puoli


title: Danny in Beat

text: Made in Finland:


title: Geohydrologia

text: Geohydrologia tai hydrogeologia on luonnontiede, joka tutkii pohjavettä eli veden liikkeitä huokoisessa maaperässä, tyypillisesti alle puolen kilometrin syvyydessä. Geohydrologia on moni- ja poikkitieteellinen tieteenala, joka sijoittuu hydrologian ja geologian väliin. Viime vuosikymmeninä ympäristönsuojelukysymykset ja huoli puhtaan juomaveden riittävyydestä ovat tehneet geohydrologiasta entistä ajankohtaisemman aiheen.


title: Hiilidioksidiekvivalentti

text: Hiilidioksidiekvivalentti (lyhenne CO-ekv. tai COe) on ilmastotieteessä käytetty suure, joka kuvaa ihmisen tuottamien kasvihuonekaasujen ilmastovaikutusta. Ilmastovaikutuksella tarkoitetaan tässä kasvihuonekaasujen yhteenlaskettua globaalia ilmastopakotetta eli ilmastoa lämmittävää vaikutusta (GWP).


title: Hiilidioksidiekvivalentti

text:
Päästöistä puhuttaessa hiilidioksidiekvivalentit ilmaistaan massana (esim. kiloa tai tonnia vuodessa) siten, että muiden kasvihuonekaasujen vaikutus
on muunnettu vastaamaan hiilidioksidin ilmastovaikutusta eli globaalia lämmityspotentiaalia sadan vuoden
tarkastelujaksolla. Metaanipäästöt kerrotaan tällöin kertoimella 21 ja typpioksiduulipäästöt kertoimella 310.


title: Hiilidioksidiekvivalentti

text:
Puunpolton aiheuttamat hiilidioksidipäästöt muodostavat kuitenkin poikkeuksen: niitä ei huomioida, koska niiden ei oleteta
lisäävän ilmakehän hiilidioksidimäärää pitkällä aikavälillä.


title: Hiilidioksidiekvivalentti

text: Ilmakehän pitoisuuksista puhuttaessa hiilidioksidiekvivalentit ilmaistaan pitoisuuksina (miljoonasosina = parts per million = ppm). Ilmakehän tällä hetkellä sisältämien kasvihuonekaasujen yhteismäärä on noin 450 miljoonasosaa hiilidioksidiekvivalenttia. Hiilidioksidin osuus on noin 380 miljoonasosaa. Ilmakehän pitkäikäisten kasvihuonekaasujen yhteenlaskettu ilmastoa lämmittävä vaikutus vastaa siten noin 450 miljoonasosan hiilidioksidipitoisuutta.


title: Kallinos

text: Kallinos oli kreikkalainen runoilija, joka eli 600-luvulla eaa. Häntä pidetään elegian keksijänä yhdessä Arkhilokhoksen kanssa. Kallinoksen teoksista on säilynyt pitkähkö katkelma runoelmaa, joka kertoo kreikkalaisten vastarinnasta kimmerialaisten edetessä Vähässä-Aasiassa. Kallinos itse oli ilmeisesti kotoisin Efesoksesta.


title: James Davis

text: James Davis (s. 19. maaliskuuta 1976) on yhdysvaltalainen pikajuoksija.


title: James Davis

text: Davis oli Birminghamin sisäratojen MM-kisoissa 2003 mukana Yhdysvaltain joukkueessa, joka alun perin voitti MM-kultaa 4 x 400 metrin viestijuoksussa. IAAF kuitenkin hylkäsi Yhdysvaltain joukkueen voiton myöhemmin Jerome Youngin tunnustettua käyttäneensä dopingia urallaan. Davis oli Valencian sisäratojen MM-kisoissa 2008 mukana Yhdysvaltain joukkueessa, joka voitti 4 x 400 metrin viestijuoksussa MM-kultaa.


title: Mustaluri

text: Mustaluri ("Chalcopsitta atra") on säihkylurien sukuun kuuluva kaija.


title: Mustaluri

text: Linnun pituus on noin 32 cm. Aikuisen linnun höyhenpuku on yleisväriltään purppuranhohtavanmusta. Nokka on musta, iiris oranssinpunainen, koivet harmaat ja pitkän pyrstön sulat ovat alapuolelta oliivinkeltaiset punaisin laikuin. Nuoren linnun alanokan tyvi on valkoinen, iiris tummanruskea ja silmän ympärillä on paljas ihon kaistale. Sukupuolet ovat samannäköisiä.


title: Mustaluri

text: Mustaluri esiintyy Uusi-Guinean länsiosassa Irian Jaya Baratissa ja sitä ympäröivillä saarilla. Neljä tunnettua alalajia elävät eri saarilla. Alalaji "spectabiliksesta" oli vain yksi näyte koiraasta 1937 ja se saattoi olla hybridi tai kahden alalajin välimuoto.


title: Mustaluri

text: Mustalurin esiintymisalueen laajuus on 20 000–50 000 neliökilometriä ja sen kanta on elinvoimainen.


title: Mustaluri

text: Mustalurit elävät metsänreunoissa, avomailla ja savannilla olevissa puuryhmissä sekä istutusmetsiköissä, erityisesti kookospalmuissa ja eukalyptuspuissa.


title: Mustaluri

text: Yksiavioinen. Pesintä tunnetaan vankeudessa eläneen parin pesinnästä. Naaras muni 2 munaa, joita alettiin hautoa lähes viikko sen jälkeen kun munat oli munittu. Haudonta kesti noin 25 päivää. Molemmat emot osallistuivat poikasen hoitoon ja poikanen jätti pesän 2 kuukauden ikäisenä.


title: Mustaluri

text: Mustalurit liikkuvat parvissa ja ruokailevat enimmäkseen puiden latvuksissa. Ne syövät pääasiassa siitepölyä, mettä ja hedelmiä, ja niiden nokka ja kieli ovat erilaistuneet siten, että nokka on kapea ja kielen päässä on eräänlainen harja.


title: Mary F. Lyon

text: Mary Frances Lyon (15. toukokuuta 1925 – 25. joulukuuta 2014) oli brittiläinen geneetikko. Hän tutki muun muassa säteilyn vaikutusta mutaatioon ja julkaisi vuonna 1961 X-kromosomin inaktivaatiota koskevan Lyonin hypoteesin.


title: Mary F. Lyon

text: Lyon syntyi Norwichissa ja opiskeli Cambridgen Girton Collegessa. Hän viimeisteli väitöskirjansa Edinburghin yliopistossa.


title: Mary F. Lyon

text: Lyon oli Royal Societyn jäsen, Yhdysvaltain kansallisen tiedeakatemian ulkomaalaisjäsen ja American Academy of Arts and Sciencesin ulkomaalaiskunniajäsen. Hän sai vuonna 1997 lääketieteen Wolfin palkinnon.


title: Petri Matikainen

text: Petri Juhani Matikainen (s. 7. tammikuuta 1967 Savonlinna) on entinen jääkiekkoilija ja nykyinen jääkiekkovalmentaja. Matikainen on kaksinkertainen Kalevi Numminen -palkinnon voittaja sekä kaksinkertainen maailmanmestari (U20 1987, A-maajoukkue 2011). Matikainen toimii tällä hetkellä itävaltalaisen Klagenfurter AC:n päävalmentajana.


title: Petri Matikainen

text: Matikainen pelasi aktiiviurallaan 270 liigaottelua Tapparan, JoKP:n ja KalPan riveissä vuosina 1987–1996. Pelipaikaltaan hän oli puolustaja. Matikainen keräsi liigaurallaan 83 tehopistettä (29+54). Hän pelasi uransa alussa kaksi kautta Kanadassa juniorisarja OHL:n Oshawa Generalsissa. Kausista jälkimmäisellä (1986–1987) hän oli voittamassa OHL:n mestaruutta J. Ross Robertson Cupia. Uransa lopun Matikainen pelasi Saksassa ja Itävallassa, jossa hän voitti kaksi hopeaa, kunnes lopetti pelaamisen keväällä 1999.


title: Petri Matikainen

text: Matikaisen pelaajauran parhaita saavutuksia ovat alle 20-vuotiaiden MM-kulta 1987, OHL:n mestaruus sekä Tapparan joukkueessa voitettu SM-kulta keväällä 1988.


title: Petri Matikainen

text: Pelaajauransa jälkeen Matikainen toimi poliisin tehtävissä, kunnes valmistui Vierumäen valmentajaopistosta vuonna 2002. Vuonna 2003 hän aloitti Lahden Pelicansin A-nuorten vastuuvalmentajana, josta hänet nostettiin yhden kauden jälkeen Pelicansin SM-liigajoukkueen päävalmentajaksi. Kauden 2004–2005 jälkeen hän siirtyi Espoo Bluesiin, jossa toimi aluksi apuvalmentajana kaudet 2005–2006 ja 2006–2007.


title: Petri Matikainen

text: Talvella 2007 Blues kertoi, että Matikainen korvaa Kari Heikkilän joukkueen päävalmentajana kaudella 2007–2008. Blues sijoittui vuonna 2008 runkosarjan toiseksi, eteni pudotuspeleissä loppuotteluihin ja voitti lopulta hopeaa. Matikainen palkittiin SM-liigan päätösgaalassa kauden parhaana valmentajana. Syksyllä 2010 tiedettiin, että alkava neljäs kausi Bluesin peräsimessä jäisi Matikaisen viimeiseksi ja hänen seuraajansa tulisi olemaan kakkosvalmentajana toiminut Lauri Marjamäki. Matikainen päätti valmennusrupeamansa Espoossa hopeamitaleihin tehden samalla SM-liigan historiaa: koskaan aiemmin ei mikään joukkue ollut onnistunut raivaamaan tietään villi kortti -kierrokselta aina liigan loppuotteluihin asti. Hänet palkittiin SM-liigan päätösgaalassa kauden 2010–2011 parhaana valmentajana.


title: Petri Matikainen

text: Vuonna 2011 Matikainen teki kaksivuotisen sopimuksen Helsingin IFK:n kanssa. Pesti HIFK:n päävalmentajana kesti kuitenkin vain yhden kauden, sillä vuonna 2012 hän siirtyi kolmivuotisella sopimuksella KHL-seura Avangard Omskin päävalmentajaksi. Avangard irtisanoi Matikaisen sopimuksen syyskuun 2013 puolivälissä, kesken kauden 2013–2014. Saman vuoden lokakuussa hän siirtyi Itävallan liigan Graz 99ersiin, jota valmensi loppukauden ajan. Syyskuussa 2014 Matikainen nimitettiin KHL-seura Slovan Bratislavan päävalmentajaksi. Keväällä 2015 Matikainen siirtyi kolmivuotisella sopimuksella SM-liiga-seura Lahden Pelicansin päävalmentajaksi. Pasi Nurminen toimii joukkueen apuvalmentajana.


title: Petri Matikainen

text: Matikainen on toiminut myös maajoukkuevalmentajana. Hän oli vuodet 2003–2005 ja 2006–2007 Suomen alle 20-vuotiaiden maajoukkueen apuvalmentaja sekä vuodet 2010–2012 Suomen A-maajoukkueen apuvalmentaja. Slovakian MM-kisoissa 2011 Matikainen oli valmentajana voittamassa Suomelle sen historian toista jääkiekon maailmanmestaruutta.


title: Selim Ekbom

text: Selim Mohammed Ekbom (9. huhtikuuta 1807, Turku – 20. huhtikuuta 1886, Vaasa) oli Vaasan hovioikeuden pitkäaikainen presidentti ja Suomen senaatin oikeusosaston jäsen. Hänet aateloitiin vuonna 1879 ja introdusoitiin Suomen aateliin vuonna 1882 aatelisena sukuna numero 258.


title: Selim Ekbom

text: Suoritettuaan tuomarintutkinnon vuonna 1829 Ekbom toimi Turun hovioikeudessa, ensin auskultanttina, myöhemmin ylimääräisenä notaarina, kanslistina, kirjaajana ja ylimääräisenä viskaalina. Vuonna 1839 hän siirtyi kanneviskaaliksi perustettavaan Viipurin hovioikeuteen. Vuodesta 1844 hän toimi Jääsken tuomiokunnan tuomarina toimien samalla Viipurin hovioikeuden apujäsenenä 1847–48.


title: Selim Ekbom

text: Vuonna 1855 Ekbom palasi Turkuun Turun ja Porin läänin lääninsihteeriksi. Läänin kuvernöörin Carl Fabian Langenskiöldin siirryttyä Helsinkiin senaattoriksi Ekbom toimi vt. kuvernöörinä vuosina 1857–1858. Vuonna 1859 hänet itsensäkin kutsuttiin senaattoriksi Senaatin oikeusosastoon.


title: Selim Ekbom

text: Kun Suomen Pankki esitti vuonna 1860, että Suomen rahayksiköksi tulisi neljännesruplan arvoinen "mark", senaattori Ekbom piti tärkeänä, että rahan nimi olisi suomalaisittain "markka" ja sen sadasosa "penni".


title: Selim Ekbom

text: Vuonna 1862 Ekbom nimitettiin Vaasan hovioikeuden presidentiksi, jona hän toimi kuolemaansa, vuoteen 1886, saakka. 79-vuotias Ekbom löytyi eräänä huhtikuisena tiistaiaamuna kuolleena vuoteestaan, istuttuaan vielä edellisenä päivänä virassaan hovioikeudessa.


title: Selim Ekbom

text: Ekbom promovoitiin vuonna 1879 Uppsalan yliopiston oikeustieteen kunniatohtoriksi. Vuonna 1882 hänelle myönnettiin Venäjän Valkoisen Kotkan ritarikunnan ensimmäisen luokan kunniamerkki.


title: Selim Ekbom

text: Ekbomin isä, kihlakunnantuomari "Per Johan Ekbom" syntyi Tukholmassa, mutta siirtyi opiskelemaan Turun yliopistoon. Selim Ekbomin puoliso oli vuodesta 1834 Fredrika Aminoff († 1892). Ekbomin kuoltua myönsi Suomen senaatti leskelle 27 000 markan lahjoituksen ja lisäksi eläkkeen. Pariskunnalla oli kahdeksan lasta, joista kuusi eli aikuisikään. Poika "Pehr Ivar Ekbom" (1837–1890) toimi Viipurin hovioikeuden hovioikeudenneuvoksena.


title: Kalevan kisat 1959

text: Kalevan kisat järjestettiin vuonna 1959 Helsingissä 16.–17. elokuuta. Kilpailupaikkana oli Olympiastadion. Kalevan maljan voitti Helsingin Kisa-Veikot.


title: Kalevan kisat 1959

text: Naiset tulivat ensimmäisen kerran mukaan Kalevan kisoihin. Heillä oli ollut tätä ennen erilliset suomenmestaruuskilpailut vuosina 1945–1958, sen lisäksi vuosina 1913–1923 he olivat kilpailleet 100 metrin juoksussa ja 4 × 100 metrin viestissä.


title: Kalevan kisat 1960

text: Kalevan kisat järjestettiin vuonna 1960 Hämeenlinnassa 13.–14. elokuuta. Kilpailupaikkana oli Kaurialan kenttä. Kisat olivat ensimmäiset, jotka televisioitiin. Kalevan maljan voitti Helsingin Kisa-Veikot.


title: Akkommodaatio (silmä)

text: Akkommodaatiolla tarkoitetaan silmän mukautumista tarkastelemaan eri etäisyyksillä olevia kohteita. Silmä tarkentaa kuvan verkkokalvolle muuttamalla mykiön muotoa silmän sädelihaksella. Lähelle katsottaessa silmän sädelihas, joka kulkee myös linssin mukauttajalihaksen nimellä, supistuu, jolloin linssin ja sädelihaksen yhdistävät ripustinsäikeet löystyvät. Kimmoisuutensa takia mykiö pääsee pullistumaan, jolloin se taittaa valoa voimakkaammin ja kuva tarkentuu verkkokalvolle. Kauas katsottaessa sädelihas pysyy rentona ja pakottaa linssin litteään muotoon, joten valonsäteet eivät taitu yhtä voimakkaasti ja kaukana oleva kohde tarkentuu verkkokalvolle.


title: Lääketieteellinen malli

text: Lääketieteellinen malli on prosessi, jossa lääkärit tai muut terveydenhuollon ammattilaiset parhaan käytettävissä olevan tiedon pohjalta parasta taitoaan käyttäen hoitavat potilaita sekä neuvovat ja koordinoivat hoitoja, joiden tarkoituksena on terveyden parantaminen. Kaiken kaikkiaan tämän voi määritellä "Ovatko käytetyt tutkimukset ja hoito käyttökelpoista ja tehokasta?" Mallia käytetään tapahtumaketjussa, jossa lääkärit parhaan käytettävissä olevan tiedon pohjalta vastaanottavat ja tutkivat potilaan sekä samanaikaisesti neuvovat hoitoja, järjestelevät hoitoketjuja ja hoitavat potilaita tarkoituksenaan terveyden parantaminen tai edistäminen. Tavoitteena on että potilas saisi mahdollisimman paljon terveyshyötyä.


title: Lääketieteellinen malli

text: Lääketieteellisen tiedon perusta on kokemusperäistä, näyttöön ja epidemiologiaan perustuvaa. Malliin sisältyy tutkimuksen ja hoitamisen lisäksi olennaisena osana sekä empiirinen, laadullinen että epidemiologinen tieteellinen tutkimus. Uusia ja vanhoja tutkimusmenetelmiä ja hoitoja - niiden kustannuksia ja hyötyjä - on jatkuvasti tutkittava ja kriittisesti arvioitava siinä biopsykososiaalisessa ympäristössä, jossa niitä on käytetty, käytetään tai tullaan käyttämään. Vaikka lääketieteen mallissa pyritään siihen, että yksilön etu on kaiken lähtökohta, joissain erityistapauksissa yhteisön etu voi ylittää yksilön välittömän edun.


title: Lääketieteellinen malli

text: Harvoin voidaan tietää tai väittää uutta hoitoa vanhaa paremmaksi, ennen kuin asiaa on tutkittu riittävän monta potilasta hoitamalla. Nykyisten lääketieteellistä tutkimusta säätelevien eettisten normien mukaan tutkimus voidaan keskeyttää siinä vaiheessa, kun on osoittautunut että jompikumpi hoito on tehokkaampaa eli riittävä tietotaso on saavutettu. Yksittäisten tutkimusten perusteella ei koko hoitokäytäntöä voida muuttaa vaan hoitoja on tutkittava riittävän monelle ihmiselle ottaen huomioon ihmisten geneettisen variaation ja kulttuurisidonnaiset tekijät ennen uusien hoitojen laajempaa käyttöönottoa.


title: Lääketieteellinen malli

text: Diagnoosi on yhteisesti sovittu ja määritelty nimi jollekin sairaudelle tai tilalle. Pyrkimyksenä on, että diagnoosi pohjautuisi sairauden syyhyn - eli etiologiaan - kuten streptokokin aiheuttamassa nielutulehduksessa - angiinassa.Etenkin psykkisissä "sairauksissa" joudutaan tyytymään kuvailevaan - deskriptiiviviseen - diagnostikkaan. Tällöin kuvataan potilaan oireita ja tutkijan tekemiä löydöksiä ja kun näitä on määritelmän mukaan riittävästi, voi tilan nimetä sairaudeksi eli tehdä diagnoosin.


title: Lääketieteellinen malli

text: Tärkeää on, että lääketieteessä kuvataan käytetyt ja tutkitut hoitomenetelmät ja prosessit riittävän tarkasti, jotta tutkimus- ja hoitomenetelmät ovat validoitavissa ja niitä voidaan käyttää ja tutkia muuallakin. Tavoitteena on että kaikki tutkimus ja hoitomenetelmät olisivat vapaasti lääkäreiden käytettävissä ja niihin tehdyt muutokset olisi dokumentoitava ja muutosten olisi myös oltava vapaasti muiden käytettävissä ja jäljitettävissä.


title: Akseptori

text: Akseptorilla tarkoitetaan kemiassa Lewisin happoa, eli atomia, joka ottaa reaktiossa vastaan elektroniparin. Esimerkiksi kompleksiyhdisteiden syntyessä keskusatomi (kuten metalli-ioni) toimii akseptorina. Ligandien sitä atomia, joka luovuttaa elektroniparin, kutsutaan donoriksi eli Lewisin emäkseksi.


title: Jasmikkeet

text: Jasmikkeet ("Philadelphus") on kasvisuku, johon kuuluu noin 60 lajia 1–6 metriä korkeita pensaita. Useimmat lajit ovat kotoisin Pohjois- ja Keski-Amerikasta, jotkut Aasiasta ja Etelä-Euroopasta. Monia lajeja viljellään koristekasveina. Pohjois-Euroopassa näistä tunnetuimpia ovat pihajasmike, hovijasmike ja puistojasmike.


title: Jasmikkeet

text: Jasmikkeiden lehdet ovat yksinkertaiset, soikeat ja kevyesti hammaslaitaiset. Kukat ovat valkoiset, usein hyväntuoksuiset. Suku on saanut suomenkielisen nimensä hovijasmikkeen jasmiinia muistuttavasta tuoksusta. Sitä kutsutaan myös joskus valejasmiiniksi. Risteymiä:


title: Börje Strand

text: Börje Kalevi Strand (23. syyskuuta 1935 Helsinki – 30. huhtikuuta 1977 Helsinki) oli suomalainen pikajuoksija. Seuratasolla hän edusti urallaan Hyvinkään Tahkoa, Töölön Vesaa ja Lauttasaaren Pyrintöä.


title: Börje Strand

text: Strand voitti Suomen mestaruuden 100 metrin juoksussa vuosina 1959 ja 1960 sekä 200 metrin juoksussa vuosina 1958, 1960, 1961 ja 1962. Lisäksi hän saavutti 100 metrillä hopeaa vuonna 1962 sekä pronssia 1957 ja 200 metrillä hopeaa vuonna 1959 ja pronssia vuosina 1957 ja 1963. Vuonna 1959 Strand sivusi 100 metrillä Voitto Hellstenin Suomen-ennätysaikaa 10,60. Kesällä 1962 hän juoksi 200 metriä aikaan 21,40 jääden vain kymmenyksen Hellstenin ennätyksestä.


title: Börje Strand

text: Pohjoismaiden mestaruuskisoissa Strand oli vuonna 1961 pronssilla 200 metrillä ajalla 21,6. Hän edusti Suomea 4 × 400 metrin viestijuoksussa Rooman olympialaisissa 1960 sekä vuosien 1958 ja 1962 EM-kisoissa. Hän kilpaili myös 33 maaottelussa.


title: Börje Strand

text: Strand toimi Suomen puolustusvoimain Urheilujoukkojen pikajuoksuvalmentajana vuosina 1964–1965 sekä Suomen Urheiluliiton pikajuoksun lajivalmentajana vuosina 1965–1969. Hänen isänsä Herman Strand oli Suomen mestari painonnoston höyhensarjassa.


title: Ryan Day

text: Ryan Day (s. 23. maaliskuuta 1980) on Bridgendistä, Walesista, kotoisin oleva snooker-ammattilainen. Hän on ammattilaispiireissä saanut lempinimen "The Lion". Day on urallaan tehnyt jo 319 sadan pisteen ylittävää lyöntisarjaa ammattilaisturnaustasolla .Vuonna 2002 Day voitti "Benson & Hedges Championship"-turnauksen. Tämän voiton kautta hän pääsi "Masters"-turnaukseen, jossa hän eteni toiselle kierrokselle, mutta hävisi sitten Stephen Hendrylle.


title: Ryan Day

text: Vuonna 2003 Dayn maksasairaus aiheutti hänen pelitason heikkenemisen, eikä tulosta syntynyt.


title: Ryan Day

text: Vuonna 2004 Day kuitenkin pelasi itsensä karsintakierroksilta maailmanmestaruuskisoihin, mutta hävisi niukasti ensimmäisellä kierroksella John Higginsille. Higgins kehui ottelun jälkeen vastustaan ja sanoi, että Daystä tulee vielä huippupelaaja.


title: Ryan Day

text: Vuonna 2005 Day saavutti puolivälieräpaikan "Welsh Open"-turnauksessa, joka on hänen kotiturnauksensa. Tässä turnauksessa hän saavutti uransa toistaiseksi parhaan voiton Steve Davisia vastaan, sillä hän oli häviöllä 0-4, mutta voitti ottelun lopulta 5-4 voittaen viisi erää putkeen.


title: Ryan Day

text: Kauden 2005–2006 päättäneissä maailmanmestaruuskisoissa Day selvisi toiselle kierrokselle, jossa kuitenkin Ronnie O'Sullivan osoittautui liian pahaksi vastukseksi siitä huolimatta, että Day johti ottelua 9-7. Kauden hyvät esitykset nostivat Dayn 32 parhaan joukkoon ranking-listalla ja näin ollen joutui seuraavalla kaudella vain viimeiselle karsintakierrokselle turnauksissa.


title: Ryan Day

text: Kaudella 2006–2007 Day jatkoi vahvaa nousuaan ja paransi tasoaan entisestään. Välieräpaikka "Northern Ireland Trophy" -turnauksessa ja finaalipaikka "Malta Cup"-turnauksessa Shaun Murphya (joka voitti) vastaan nostivat Dayn 16 ranking-listalla ja seuraavalla kaudella ei ollut tiedossa karsintakierroksia hänen osalta.


title: Ryan Day

text: Kausi 2007–2008 alkoi todella vakuuttavasti. Uran toinen finaali maanmiestään Dominic Dalea vastaan ei kuitenkaan tuonut vieläkään ranking-turnausvoittoa . "Grand Prix"- ja "Norhern Ireland Trophy" -turnauksessa Day pääsi 16 parhaan joukkoon ansaiten siten ranking-pisteitä ja jatkaen vahvaa nousuaan listalla. Day pelasi kauden mittaan todella tasaisesti parantaen suorituksiaan koko ajan. "China Open"-turnauksessa Day oli semifinaalissa, ja kauden päättävässä maailmanmestaruusturnauksessa hän pudotti puolustavan mestarin John Higginsin 16 parhaan joukossa, ja haastoi vielä seitsenkertaisen maailmanmestarin Stephen Hendryn neljännesfinaalissa, mutta hävisi kuitenkin tämän ottelun. Day oli yksi tasaisimmista ja kauden aikana parhaiten pisteitä keränneistä pelaajista, ja hän nousi ansaitusti 10 parhaan joukkoon ranking-listalla .


title: Ryan Day

text:
Kausi 2008–2009 käynnistyi Dayn osalta jälleen tasaisen hyvin suorituksin. "Northern Ireland Trophy"-turnauksessa hän eteni 16 parhaan joukkoon, ja "Roewe Shanghai Masters"-turnauksessa neljännesfinaaliin. Kauden kolmannessa ranking-turnauksessa "Royal London Watches Grand Prix"'ssä Day pelasi itsensä hienosti finaaliin, jonka hän kuitenkin hävisi John Higginsille . Tämä oli jo kolmas hävitty finaali Dayn osalta. Vahva ja tasainen kausi kuitenkin nosti Dayn kuudenneksi ranking-listalla.
Kausi 2009–2010 ei sujunut Dayn osalta kovin hyvin ja parhaaksi saavutukseksi jäi neljännesfinaalipaikka "Roewe Shanghai Masters"- sekä "totesport.com Welsh Open"-turnauksessa. Epätasaisesti sujuneen kauden ja muutaman ensimmäisen kierroksen tappion myötä listasijoitus putosi ja kauden päätteeksi Day oli sijalla 12.


title: Ryan Day

text: Kaudella 2017-2018 Day saavutti ensimmäisen rankingturnauksen voiton kaataessaan Riga Mastersin finaalissa Skotlannin Stephen Maguiren luvuin 5-2


title: Ryan Day

text: Day tunnetaan hyvänä "break builderina" eli lyöntisarjan rakentajana ja hän on yksi 26 pelaajasta, jotka ovat tehneet yli 200 yli sadan pisteen lyöntisarjaa. Sadannen yli sadan pisteen lyöntisarjan hän saavutti maailmanmestaruuskisoissa vuonna 2007.


title: Ryan Day

text: Ryan Day on myös pelaaja, joka on kausi kaudelta tasaisesti parantanut pelitasoaan. Monet asiantuntijat odottavat hänen nousevan 10 parhaan joukkoon ja pysyvän siellä pitkään juuri sen takia, että hän pelaa koko ajan tasaisesti paremmin.


title: Ryan Day

text: Helmikuussa 2010 Day otti yhdessä Ken Dohertyn, Joe Perryn, Matthew Stevensin sekä Mark Williamsin osaa Turussa järjestettyyn "ProAm"-turnaukseen Finnish Snooker Challenge, jonka järjesti suomalaispelaaja Jyri Virtanen omistamallaan klubilla Sports Club Turku. Day putosi neljännesfinaalissa Stevensiä vastaan. Turnauksen voitti lopulta Williams .


title: Jasmiinit

text: Jasmiinit ("Jasminum") on oliivikasvien heimoon kuuluva kasvisuku, johon kuuluu noin kaksisataa köynnöstä tai pensasta. Ne ovat kotoisin Euroopan, Aasian ja Afrikan lämpimiltä ja trooppisilta alueilta. Tyypillinen kasvutapa on köynnöstävä. Useimmilla lajeilla on valkoiset, joillakin keltaiset kukat, joissa on viisi tai kuusi terälehteä ja voimakas, aromaattinen tuoksu.


title: Jasmiinit

text: Jasmiineja viljellään tuoksunsa takia. Joistakin lajeista tehdään Aasiassa teetä. Varsinkin vihreä tee voidaan hajustaa lisäämällä siihen jasmiininkukkaa.


title: Orlando Brown

text: Orlando Brown (s. 4. joulukuuta 1987 Los Angeles County, Kalifornia) on yhdysvaltalainen näyttelijä ja laulaja. Hän on näytellyt monissa elokuvissa ja televisiosarjoissa. Hän on esiintynyt pääsijaisesti Disney Channelin tuotannoissa. Yksi Brownin isoimmista rooleista on ollut Eddie "That’s So Raven" -sarjassa. Hän on myös ollut ääninäyttelijänä sarjoissa "Fillmore" ja "The Proud Family".


title: Yoelbi Quesada

text: Yoelbi Quesada (s. 4. elokuuta 1973) on kuubalainen yleisurheilija, joka voitti miesten kolmiloikan kultaa vuoden 1997 yleisurheilun maailmanmestaruuskilpailuissa Ateenassa.


title: Yoelbi Quesada

text: Quesada sai myös yhden olympiamitalin; pronssia Atlantassa 1996. Vielä vuonna 2000 hän ylsi Sydneyssä neljännelle sijalle, ja vuonna 1992 hän oli sijoittunut Barcelonassa kuudenneksi.


title: Yoelbi Quesada

text: Quesada on menestynyt paitsi yleisurheilun MM-kilpailuissa ja kesäolympialaisissa, myös muun muassa yleisurheilun sisäratojen maailmanmestaruuskilpailuissa (hopeaa 1995, neljäs sija 1999, pronssia 2003) ja Pan-Amerikan kisoissa (kultaa 1991, 1995 ja 1999).


title: Pikaluistelun sprinttimaailmanmestaruuskilpailut 2008

text: Pikaluistelun sprinttimaailmanmestaruuskilpailut järjestettiin vuonna 2008 Heerenveenissä, Alankomaissa 19.–20. tammikuuta. Sekä naiset että miehet luistelivat kumpanakin päivänä 500 ja 1 000 metriä. Kilpailu ratkesi jokaisen neljän luistelun yhteenlaskettujen 500 metrin keskiaikojen perusteella.


title: Edgar Faure

text: Edgar Faure (1908–1988) oli ranskalainen poliitikko, historioitsija ja kirjailija, koulutukseltaan lakimies. Saksalaisten valloittaessa Ranskan toisen maailmansodan aikana Faure liittyi vastarintaliikkeeseen, ja toimi sen päämajassa Algeriassa. Hän edusti Ranskaa Nürnbergin oikeudenkäynneissä ja toimi korkeimman oikeuden varapresidenttinä 1947–1959. Hän nousi parlamenttiin 1948 radikaalin puolueen edustajana. Pieni radikaalipuolue oli useilla vaalikausilla vaa'ankieliasemassa hallituksia perustettassa, ja Faure toimi usein ministerinä. Hän oli pääministerinäkin kahdesti, vuonna 1952 ja vuosina 1955–1956.


title: Edgar Faure

text: Faure oli radikaalipuolueen konservatiivisemman siiven keskushahmo. Hänen mielipiteensä muuttuivat Ranskan neljännen tasavallan aikana, ja hänestä tuli lopulta gaullisti. Häntä pilkattiin tuuliviiriksi, mutta Faure vain vastasi: tuuliviiri ei kääntyile, vaan tuuli. Gaullistien edustajana Faure toimi ministerinä kolme kertaa: maatalousministerinä 1966, koulutusministerinä 1968, sosiaali- ja terveysministerinä 1972 ja parlamentin puhemiehenä 1973–1979. Vuonna 1978 hänet valittiin Ranskan akatemian 18. tuolille.


title: Michael D. Moore

text: Michael D. Moore (16. lokakuuta 1914 – 4. maaliskuuta 2013) oli kanadalainen Yhdysvalloissa työskennellyt entinen lapsinäyttelijä ja avustava ohjaaja.


title: Michael D. Moore

text: Moore syntyi Victoriassa, Brittiläisessä Kolumbiassa, ja esiintyi vuosina 1919–1927 kymmenissä elokuvissa nimellä Mickey Moore. Myös hänen veljensä Pat oli tunnettu näyttelijä.


title: Michael D. Moore

text: Avustavana ohjaajana Moore menestyi 1940-luvun lopulta lähtien. Hän työskenteli muiden muassa Elvis Presleyn elokuvissa ja Steven Spielbergin kaikissa kolmessa Indiana Jonesissa. Hän jatkoi uraansa varsin iäkkääksi; hän työskenteli vielä vuonna 2000 Disneyn "102 dalmatialaisessa".


title: Paananen

text: Paananen on suomenkielinen sukunimi. Merkittäviä Paananen-nimisiä henkilöitä:


title: Ruskoluri

text: Ruskoluri ("Chalcopsitta duivenbodei") on säihkylurien sukuun kuuluva kaija.


title: Ruskoluri

text: Linnun pituus on noin 31 cm ja paino noin 130 g. Aikuisen linnun höyhenpuku on yleisväriltään tumman oliivinruskea. Otsa, kurkku ja poskien etuosa ovat keltaiset. Rinnan ja niskan höyhenissä on keltaisia kärkiä. Siiventaive on keltainen. Yläperä on violetinsininen, reidet ja siipien alapeitinhöyhenet ovat oranssinkeltaiset ja uloimmissa pyrstösulissa on keltaiset kuviot (jotka usein puuttuvat naarailta). Nokka on musta, iiris punertava ja koivet tummanharmaat. Koiras on keskimäärin hieman naarasta kookkaampi.


title: Ruskoluri

text: Ruskoluri esiintyy Uusi-Guinean pohjoisosan rannikkokaistaleella, lännessä Irian Jaya Baratin itäreunasta Astrolabe Baylle idässä. Kaksi tunnettua alalajia ovat varsin samannäköisiä.


title: Ruskoluri

text: Ruskolurin esiintymisalueen laajuus on 20 000–50 000 neliökilometriä ja sen kanta on elinvoimainen.


title: Ruskoluri

text: Ruskolurit elävät alavilla mailla alle 200 metrin korkeudella. Ne liikkuvat pienissä muutaman yksilön parvissa puiden latvustoissa.


title: Ruskoluri

text: Ilmeisesti yksiavioinen. Naaras munii 2 munaa, haudonta kestää noin 24 päivää.


title: Ruskoluri

text: Ruskolurit liikkuvat parvissa ja ruokailevat enimmäkseen puiden latvuksissa. Ilmeisesti ne syövät pääasiassa siitepölyä, mettä ja hedelmiä. Niiden nokka ja kieli ovat erilaistuneet siten, että nokka on kapea ja kielen päässä on eräänlainen harja.


title: Derrington-Francis

text: Derrington-Francis Racing Team oli brittiläinen Formula 1 -talli, jonka prustivat Alf Francis ja Vic Derrington. Talli osallistui ainoastaan yhteen osakilpailuun kaudella . Kilpakuljettajana oli portugalilainen Mário de Araújo Cabral, joka keskeytti Italian GP:ssä.


title: Ingolf Mork

text: Ingolf Mork (4. kesäkuuta 1947 – 1. helmikuuta 2012 Molde) oli norjalainen mäkihyppääjä.


title: Ingolf Mork

text: Mork voitti Keski-Euroopan mäkiviikon vuonna 1972, vaikka ei voittanut yhtäkään neljästä mäkiviikon osakilpailusta. Vuotta aiemmin hän oli voittanut kolme osakilpailua, mutta jäi kuitenkin toiseksi mäkiviikon kokonaispisteissä.


title: Ingolf Mork

text: Mork sijoittui neljänneksi normaalimäessä Sapporon talviolympialaisissa vuonna 1972. Holmenkollenilla Mork voitti mäkikisan vuosina 1971 ja 1972.


title: Manitoulin Island

text: Manitoulin Island on maailman suurin makeavetisessä järvessä sijaitseva saari. Saari sijaitsee Huronjärvessä Kanadan Ontarion provinssissa. Sen pinta-ala on 2 765 km² ja se on 176:nneksi suurin saari maailmassa. Saaressa itsessään on 108 järveä, ja niistä muutamassa on jopa omia saariaan. Suurin Manitoulin Islandin järvistä, Lake Manitou, on myös maailman suurin järvi järvessä sijaitsevalla saarella. Manitoulin saaressa sijaitsevassa Mindemoyajärvessä sijaitseva Treasure Island taas on maailman suurin saari järvessä, joka sijaitsee järvessä sijaitsevalla saarella.


title: Alain Marion

text: Alain Marion (25. joulukuuta 1938 – 16. elokuuta 1998) oli ranskalainen huilisti. Hän syntyi Marseillessa ja opiskeli Marseillen sekä Pariisin konservatorioissa.


title: Alain Marion

text: Marion palkittiin vuonna 1961 Geneven kansainvälisillä musiikkijuhlilla. Hän esiintyi uransa aikana lukuisten maailmankuulujen orkesterien solistina ja työskenteli myös soitonopettajana.


title: Alain Marion

text: Marion oli 59-vuotias kuollessaan sydäninfarktiin Etelä-Korean pääkaupungissa Soulissa 16. elokuuta 1998.


title: Horst Queck

text: Horst Queck (s. 5. lokakuuta 1943) on saksalainen entinen mäkihyppääjä, joka urallaan edusti Saksan demokraattista tasavaltaa.


title: Horst Queck

text: Queckista tuli vuonna 1970 kautta aikain kolmas hyppääjä, joka on voittanut Keski-Euroopan mäkiviikon voittamatta yhtään osakilpailua mäkiviikolla. Ennen häntä samaan olivat pystyneet Suomen Hemmo Silvennoinen ja Neuvostoliiton Nikolai Kamenski.


title: Stephanie Kwolek

text: Stephanie Louise Kwolek (31. heinäkuuta 1923 New Kensington, Pennsylvania – 18. kesäkuuta 2014 Wilmington, Delaware) oli yhdysvaltalainen kemisti.


title: Stephanie Kwolek

text: Hän kehitti DuPontille aramidin, ja hänen työnsä pohjalta markkinoille saatettiin 1970-luvun alussa kauppanimi Kevlar, jota käytetään luodinkestävissä liiveissä, kypärissä sekä lentokoneiden osissa. Keksintö patentoitiin vuonna 1966.


title: Stephanie Kwolek

text: Kwolekilla oli hallussaan 28 patenttia. Hänelle on myönnetty paikka National Inventors Hall of Famessa (1995) ja National Medal of Technology (1996).


title: Stephanie Kwolek

text: Hän jäi eläkkeelle vuonna 1986.


title: Max Bolkart

text: Max Bolkart (s. 29. heinäkuuta 1932 Oberstdorf, Saksa) on saksalainen uransa lopettanut mäkihyppääjä.


title: Max Bolkart

text: Bolkart voitti Keski-Euroopan mäkiviikon vuonna 1960, tuolloin hän voitti mäkiviikon kolme ensimmäistä osakilpailua, ja sijoittui Bischofshofenissa viidenneksi.


title: Max Bolkart

text: Bolkart sijoittui neljänneksi suurmäessä vuoden 1956 Cortina d’Ampezzon talviolympialaisissa. Neljä vuotta myöhemmin Squaw Valleyn olympialaisissa hän oli suurmäen kuudes.


title: Jean Fautrier

text: Jean Fautrier (16. toukokuuta 1898 Pariisi – 21. heinäkuuta 1964 Châtenay-Malabry, Hauts-de-Seine) oli ranskalainen kuvanveistäjä ja taidemaalari. Hän oli ranskalaisen tasismiksi tai informalismiksi kutsutun taidesuunnan merkittävimpiä edustajia.


title: Jean Fautrier

text: Fautrier syntyi Pariisissa ja opiskeli Lontoossa. Hän jakoi nuorena aikansa kuvanveiston ja maalauksen kesken, mutta lopetti kuvanveiston 1943. Samana vuonna hän pakeni Pariisista Châtenay-Malabryn pikkukaupunkiin, missä vietti lopun elämäänsä.


title: Alexander Lavonius

text: Alexander Lavonius (4. tammikuuta 1802 Viipuri – 17. maaliskuuta 1875 Forshem, Ruotsi) oli suomalainen virkamies ja Oulun läänin kuvernööri.


title: Alexander Lavonius

text: Lavonius suoritti tuomarintutkinnon vuonna 1820. Tutkinnon jälkeen hän toimi lyhyen aikaa Turun hovioikeuden auskultanttina, mutta siirtyi jo 1821 Venäjän ulkoasiainkollegion palvelukseen ja toimi lähetystön attaseana ensin Berliinissä ja sitten vuonna 1823 alkaen Tukholmassa. Tukholman lähetystössä Lavonius eteni lopulta Venäjän pääkonsuliksi, joksi hänet nimitettiin vuonna 1841. Vuonna 1849 Lavonius nimitettiin Oulun läänin kuvernööriksi.


title: Alexander Lavonius

text: Alexander Lavonius seurasi kuvernöörinä kevättalvella 1849 kuollutta hyvin suosittua kuvernööriä Robert Wilhelm Lagerborgia. Toisin kuin edeltäjänsä ja useimmat muutkin Oulun aiemmat maaherrat ja kuvernöörit Lavonius ei ollut sotilastaustaa. Lavonius oli vuonna 1842 avioitunut Sofia Rosina von Haartmanin, Frans Mikael Franzénin tyttärentyttären kanssa, mikä lienee vaikuttanut Lavoniusten haluun muuttaa Tukholman seurapiireistä kaukaiseen Ouluun.


title: Alexander Lavonius

text: Lavoniuksen maaherrakauteen vuodesta 1849 vuoteen 1862, jolloin hän eläkeikään päästyään erosi virasta, sisältyi Krimin sodan aika, jolloin Oulun ja Raahen satamia hävitettiin. Sodan päätyttyä läänin kehitystyötä haittasivat vuoden 1857 kato ja sitä seurannut taloudellinen lamakausi. Uudelta kuvernööriltä myös odotettiin paljon, kun hänen edeltäjänsä oli onnistunut työssään niin hyvin.


title: Alexander Lavonius

text: Erottuaan vuonna 1862 Lavoniukset muuttivat Etelä-Suomeen, jossa asuivat ainakin Haikon kartanossa ennen kuin muuttivat takaisin Ruotsiin vuonna 1872. Alexander Lavonius kuoli Årnäsin kartanossa Forshemin pitäjässä Länsi-Götanmaalla.


title: Stanley Donwood

text: Stanley Donwood on englantilaisen kirjailijan ja taiteilijan Dan Rickwoodin taiteilijanimi .


title: Stanley Donwood

text: Hänet tunnetaan ehkä parhaiten tiiviistä työskentelystään brittiläisen rock-yhtyeen Radioheadin kanssa. Donwood on tehnyt kaikki yhtyeen kansitaiteet "My Iron Lung" EP:stä (1994) lähtien. Vuodesta 1996 lähtien, hän on myös työskennellyt Radioheadin laulajan Thom Yorken kanssa yhtyeen kotisivuilla, ja on esiintynyt satunnaisesti myös yhtyeen webcasteilla ja vuoden 2001 Grammy-palkintojuhlassa.


title: John Leckie

text: John Leckie on brittiläinen musiikintuottaja, joka on työskennellyt sellaisten albumien kanssa, kuten Radioheadin "The Bends", Musen "Origin of Symmetry" ja George Harrisonin "All Things Must Pass".


title: John Leckie

text: Leckie aloitti uransa Abbey Road -studioilla insinöörinä. Tuolloin hän työskenteli Pink Floydin ja erikseen kaikkien Beatlesien kanssa, ja myös monien muiden muusikoiden kanssa. Lopulta hän lähti sieltä, ja hänestä tuli freelancer-tuottaja.


title: Futsal Super Cup

text: Futsal Super Cup on jokavuotinen futsalottelu, jossa kohtaavat edellisen kauden futsalin Suomen mestari (Futsal-liigan voittaja) ja Futsal Cupin voittaja. Futsal Super Cup avaa Suomen futsalkauden. Miesten puolella Super Cupin ottelu on pelattu vuodesta 2004 ja naisissa vuodesta 2014 lähtien.


title: Toxic Avenger

text: Toxic Avenger on yhdysvaltalainen toimintakomedia vuodelta 1984. Elokuvan tuotti pienen budjetin B-elokuviin erikoistunut Troma Entertainment -tuotantoyhtiö. Toxic Avengeria pidetään camp-elokuvien kulttiklassikkona, ja se poiki kolme jatko-osaa ja lapsille tehdyn piirretyn sarjan . Lisäksi Toxic Avengerista tehtiin musikaaliversio Broadwaylle ja lelutuotteiden sarja.


title: Toxic Avenger

text: Elokuvan myös sanotaan luoneen pohjan Troma-yhtiölle . Troma oli aiemmin tehnyt seksistisiä komedioita, mutta keskittyi Toxic Avengerin jälkeen kieroutuneihin kauhuelokuviin. Tekijöiden mukaan Toxic Avengerin tuotanto aloitettiin, koska Variety-lehti julisti taannoisessa otsikossaan, että kauhufilmigenre on kuollut .


title: Toxic Avenger

text: Elokuva sijoittuu fiktiiviseen Tromavillen kaupunkiin New Yorkin lähellä New Jerseyn osavaltiossa. Melvin on kaupungin kuntosalin moppipoika, jota ylimieliset kuntoilijat kiusaavat. Melvinille tehdään lopulta ilkeä pila, jonka vuoksi hän vahingossa hyppää ikkunasta ydinjätetynnyriin.


title: Toxic Avenger

text: Myrkky muuttaa Melvin antisankariksi, Toxic Avengeriksi, joka alkaa taistella rikollisuutta vastaan. Hän alkaa käyttää yli-inhimillisiä voimiaan sekä rikollisten rankaisemiseen että kiusaajille kostaakseen.


title: Toxic Avenger

text: Yhdysvaltain sensuuriviranomainen MPAA asetti elokuvan tuottaneelle Tromelle rajut leikkausvaateet, jotta elokuva pääsisi teatterilevitykseen ikärajalla R (Yhdysvalloissa sallittu alle 17-vuotiaille vain aikuisen seurassa). Studio hyväksyi pitkät leikkaukset elokuvaan, leikkasi elokuvan vaaditusti saadakseen ikärajan R ja lähetti teatterikierrokselle silti leikkaamattoman version elokuvasta. Leikatun version pituuden piti olla noin 75 minuuttia. Yhtiön johtajan Lloyd Kaufmanin mukaan he tekivät näin, koska pitivät MPAA:n toimintaa isoja studioita räikeästi suosivana ja kaksoisstandardeja vaalivana organisaationa.


title: Didcot

text: Didcot on kaupunki Thames Valleyssä, englantilaisen Oxfordshiren kreivikunnassa (vaikkakin ennen se kuului Berkshireen). Kaupungissa asuu 25 231 ihmistä. Paikka on ollut asuttuna rautakaudelta asti. Se kehitty maalaiskylästä vilkkaaksi kaupungiksi rautatien ja varuskunnan tultua paikkakunnalle 1830-luvulla.


title: Didcot

text: Didcotissa on vuonna 1968 avattu sähkövoimala, joka tuottaa 2000 megawattia energiaa. Voimala käyttää energinlähteenä ensisijaisesti jauhettua kivihiiltä, mutta myös maakaasua. Vuonna 2006 ympäristöaktivistit protestoivat sitä vastaan.


title: Andrzej Gołota

text: Andrzej Gołota (tunnetaan kansainvälisesti nimellä Andrew Golota, s. 5. tammikuuta 1968 Varsova, Puola) on puolalainen ammattinyrkkeilijä, jolla on ollut monia rajuja yhteenottoja aikansa hallitsevien mestareiden kanssa.


title: Andrzej Gołota

text: Gołota voitti amatööriurallaan 111 ottelua. Amatööriura huipentui vuonna 1988 Soulin olympialaisiin, joissa hän voitti pronssia raskaassa sarjassa (91 kilogrammaa). Vuoden 1989 Euroopan-mestaruuskilpailuissa hän voitti niin ikään pronssia. Gołota voitti muitakin amatööriturnauksia, mutta vuonna 1991 hän muutti Yhdysvaltain Chicagoon. Hänen vaimonsa on asunut Yhdysvalloissa 9-vuotiaasta saakka.


title: Andrzej Gołota

text: Gołotan ottelutulokset vuoden 1988 olympialaisissa olivat seuraavat:Vuonna 1992 Gołota siirtyi ammattilaiseksi ja voitti kolmieräisessä ensiottelussaan Roosevelt Shulerin.


title: Andrzej Gołota

text: Myöhemmin urallaan Gołota otteli klassikoksi muodostuneita otteluita muun muassa Mike Tysonin, Lennox Lewisin, Lamon Brewsterin ja Michael Grantin kanssa. Gołota on päässyt urallaan useasti titteliotteluun, mutta niissä hän on hävinnyt. Golota on otellut myös Chris Byrdin kanssa tasaisen ottelun tämän ollessa IBF liiton mestari. Golota otteli pian Byrd matsin jälkeen John Ruizin kanssa, mutta hävisi tuomariäänin.


title: Andrzej Gołota

text: Uransa ensimmäiseen valtaliittojen mestaruusotteluun Golota pääsi vuonna 1996. Vastakkaisessa kulmauksessa oli hallitseva raskaansarjan maailmanmestari Riddick Bowe. Bowe ei ottanut Golotaa vakavasti ja tuli miesten väliseen ensimmäiseen otteluun painavampana kuin koskaan aiemmin urallaan. Golota ei ollut koskaan aiemmin uralaan kohdannut hallitsevaa - tai entistä maailmanmestaria. Golota tunnettiin likaista otteistaan kehässä. Aiemmin urallaan Golota oli puskenut erästä vastustajaansa päähän ja toista vastustajaansa Golota oli purrut. Kehätuomarina toiminut Wayne Kelly varoitti Golotaa rikkeistä, johon Golota vastasi: "teen mitä minun on tehtävä voittaakseni". Itse ottelussa Golota löi Boewa vyön alle neljännessä erässä, kuudennessa erässä ja kahdesti seitsemännessä erässä jonka jälkeen Kelly diskasi Golotan. Tämän jälkeen kehässä puhkesi väkivaltainen mellakka valkoisten, pääosin puolalaistaustaisten Golotan kannattajien ja pääosin mustien Bowen kannattajien välillä. Mellakan jonka seurauksena Golotan kulmamiehenä toiminut Lou Duva jouduttiin viemään sairaalaan.


title: Andrzej Gołota

text: Miesten välisessä uusintaottelussa kehätuomarina toimi Eddie Cotton. Kamppailun toisessa erässä Golota sai lyötyä Boewn kanveesiin. Golota myös puski Bowea päähän toisessa erässä ja Golota menetti tämän vuoksi pisteen. Ottelun neljännessä erässä Bowe onnistui kaatamaan Golotan kanveesiin kovalla oikean käden iskulla. Neljännen erän viimeisellä minuutilla Golota sai varoituksen vyön alle suuntautuneesta iskusta. Golota sai tämän jälkeen ottelun miltei täydellisesti hallintaansa kunnes löi yhdeksännessä erässä kaksi lyöntiä Boewn vyön alle ja tuli diskatuksi ajassa 2.58 yhdeksättä erää.


title: Andrzej Gołota

text: Otellessaan Tysonia vastaan Golota lopetti tuntemattomasta syystä nyrkkeilyn toisen erän jälkeen, ja luovutti. Myöhemmin tuomio muutettiin no contest - ei tulosta, sillä Tyson kärähti Marihuanasta huumetesteissä ottelun jälkeen.


title: Andrzej Gołota

text: 13.11.2004 Golota kohtasi John Ruizin. Kamppailussa oli panoksena WBA liiton vyö. Kamppailussa Ruiz hyökkäsi nopeasti ottelun alkuhetkillä hermoilevan Golotan kimppuun. Ensimmäinen erä jatkui hidasvauhtisena loppuun asti Golotan hakiessa ottelurytmiään. Miesten lyödessä toisiaan pari kertaa kongin kumahtamisen jälkeen Ruizin valmentaja uhkaili Golotan kulmamiehiä. Toisessa erässä Ruiz jatkoi räväkkää hyökkäämistään epäonnisesti: Golotan oikea täräytti mestarin kanveesiin 25 sekunnin ottelemisen jälkeen. Ruiz ei ehtinyt olla pystyssä pitkään ennen kuin kaatui uudelleen sekavassa tilanteessa: Ruiz otti Golotaa vyötäisiltä kiinni työntäen tämän kehäköysiä vasten. Golota puolestaan painoi Ruizia niskasta saaden tämän vajoamaan polvilleen. Tilanteessa Golota myös löi oikeallaan muutaman koukun. Tuomari Randy Neuman tulkitsi tilanteen lattiaanlyönniksi. Tilanteen jälkeen Golotan kädet alkoivat käydä paremmin: Väkivahva Puolalainen pysäytti mestarin hyökkäykset näyttävillä iskuilla ja löi jatkuvasti toistuvissa sidontatilanteissa tätä kylkiin. Ruiz puolestaan onnistui osumaan muutamalla kovalla iskulla saaden puolalaisjätin horjahtelemaan. Lattiaanlyöntien vuoksi erä tuomittiin Golotalle. Kolmas erä oli tasapaksua sidontaa iskujenvaihdon ollessa tasaista. Neljännessä erässä tuomari otti Ruizilta pisteen pois tämän jäätyä sidontatilanteesa Golotan selkäpuolelle ja lyötyä vastustajaansa taskaraivoon. Erässä Ruiz ryntäili paljon ulottuvamman Golotan lähettyville estäen näin tätä hyödyntämästä ulottuvuuttaan. Erä meni Golotalle. Viidennessä erässä tuomari käskytti Ruizia lisäämään hansikkaaseensa teippiä antaen samalla aikalisän. Norman Stone ei pitänyt tästä vaan totesi tuomarille ""you fucking asshole"" Ruiz valitti ajoittain haastajan iskuista joita hän väitti tulevan Break - komennon jälkeen. Erätauolla Neuman uhkaisi Stonea katsomoon ajamisella jos tämä ei osaisi pitää tunteitaan kurissa. Kuudennessa erässä yleisö vihelsi jatkuvasti sitoville ottelijoille. Kehätuomari totesi Ruizille että tämä loukkaa vielä itsnesä mikäli jatkaa samalla tavalla. Tuomarin kommentti tuli Ruizin syöksähdettyä Golotan vyötäisille ja jäätyä niskalukkoon. Erä tuomittiin sidontatilanteissa aktiivisemmin lyöneelle Golotalle.


title: Andrzej Gołota

text: Seisemännessä erässä Golota ei saanut käsiään liikkeelle. Myös kahdeksannen erän Ruiz voitti Golotan passiivisuudesta johtuen. Erän aikana Neuman ajoi Ruizin avustajan katsomoon. Stone käyttäytyi erän aikana kulmauksessa lapsellisen huvittavasti.


title: Andrzej Gołota

text: Yhdeksännessä erässä katsomossa syntyi tappelu. Erässä Ruiz hyökkäsi rohkeasti. Erän lopussa Ruiz täräytti perille vasen - oikea kombinaation johon Golota vastasi kovalla vasemmalla joka osui mestarin leukaan.


title: Andrzej Gołota

text: Kymmenennessä erässä Golota vaikutti löytävän rytminsä ja pamautteli mestaria napakoilla koukuilla. Kongin soitua Golota murjaisi Ruizin kanveesiin. Tuomari ei laskenut lukua mutta jätti myös varoittamatta Golotaa. Yhdennessätoista ja kahdennessatoista erässä molemmat pyrkivät vakuuttamaan kovalla kehätyöskentelyllä olevansa parempi voittamaan ottelun. Ruiz voitti kamppailun tuomariäänin 114–111, 114–111 ja 113–112.


title: Andrzej Gołota

text: Golotan suurin ongelma on ollut henkinen puoli. Tästä kertoo mm avauserän tappio yhdysvaltalaiselle Lamon Brewsterille, jota vastaan hän lähti vahvana ennakkosuosikkina. Brewster hyökkäsi kuitenkin tapojensa vastaisesti nopeasti Golodan kimppuun, ja iski puhtaalla koukulla tämän kanveesiin. Golota nousi helposti ylös, mutta joutui uudelleen ryöpytyksen kohteeksi, ja hurjan iskuisarjan seurauksena hän lensi milti ulos kehästä. Golota nousi helposti jaloilleen, mutta hänen jalkansa jähmettyivät Brewsterin hyökätessä, ja hän kaatui kolmannen kerran. Ottelun jälkeen Golota vetäytyi pariksi vuodeksi nyrkkeilykehistä.


title: Andrzej Gołota

text: Andrew Golota palasi kesäkuussa 2007 nyrkkeilykehään, ja voitti paluuottelussaan yhdysvaltalaisen Jeremy Batesin, joka toimii siviiliammatissaan pankkiirina. Myöhemmin samana vuonna hän kohtasi Mike Tysonin uran vuonna 2005 päättäneen Kevin McBriden. McBride pisti Golotan ahtaalle: Hän työntyi etummaisen suoransa turvin lähiotteluun, jossa iski Golotaa koukuilla päähän. Golota onnistui voittamaan ottelun 6.erässä McBriden silmäkulmavamman seurauksena.


title: Andrzej Gołota

text: Vuonna 2008 Golota voitti Mike Mollo nimisen tulokkaan pistein 12 eräisessä ottelussa.


title: Andrzej Gołota

text: Golota kohtasi viime ottelussaan yhdysvaltalaisen Ray Austinin luovuttaen ensimmäisen erän jälkeen vedoten kipeään käsivarteen.


title: Andrzej Gołota

text: 24.10.2009 Golota kohtasi puolalaisen Tomasz Adamekin. Golota hävisi viisieräisen kamppailun jokaisen erän häviten teknisellä tyrmäyksellä viidennessä erässä.


title: Paranoid Android

text: Paranoid Android on Radioheadin kappale yhtyeen kolmannelta albumilta, "OK Computerilta". Se on yli kuuden minuutin pituinen ja yhtyeen pisin kappale. Se oli myös ensimmäinen single albumilta "OK Computer".


title: Paranoid Android

text: Kappale on nauhoitettu näyttelijä Jane Seymourin kartanossa, ja Yorke oli varma, että talossa kummitteli. Yhtyeen jäsenet ovat verranneet kappaletta The Beatlesin kappaleisiin.


title: Paranoid Android

text: Kappale sijoittui sijalle 256 "Rolling Stone" -lehden listalla "500 kaikkien aikojen parasta kappaletta". Elokuussa 2006, "Q-lehden" lukijat äänestivät sen vastaavalla listalla sijalle 10. Myös kappaleen kitarasoolo on arvostettu, se oli sijalla 34 "Guitar World" -lehden lukijoiden listalla "100 parasta kitarasooloa"


title: Paranoid Android

text: "Paranoid Androidin" huhuttiin kehittyneen "14-minuuttisesta, pitkän urkusoolon sisältämästä kappaleesta", lyhyemmäksi albumiversioksi kesän 1996 kiertueen aikana.


title: Paranoid Android

text:
"Paranoid Androidista" oman versiosta ovat tehneet:
Kappaleen musiikkivideon on ohjannut Magnus Carlsson. Yhtyeen jäsenet ovat ruotsalaisen Carlssonin animaatio-ohjelman "Robinin" faneja ja pyysivät tätä tekemään musiikkivideon kappaleelle. Video on animoitu, ja se sisältää hieman huonostikäyttäytyvän Robinin ja hänen ystävänsä tapaamassa kurjia EU-edustajia ja kiusaamassa pubin asiakkaita, kaksi nahkaan pukeutunutta suutelevaa miestä, narkomaanin, häiriintyneen liikemiehen, merenneitoja ja Robinin pelastaneen enkelin, joka pelaa pingistä. Yhtye esiintyy videossa baarissa, jossa he istuvat juomassa ja katselevat miestä, jonka navasta on tulossa pää samalla kun hän tanssii yhtyeen jäsenien pöydällä. Vaikka single ei saanut paljon radiosoittoa pituutensa takia, MTV esitti videota paljon. Televisiossa esitetty versio videosta oli kuitenkin usein sensuroitu.


title: Pikaluistelun sprinttimaailmanmestaruuskilpailut 2007

text: Pikaluistelun sprinttimaailmanmestaruuskilpailut järjestettiin vuonna 2007 Vikingskipet-hallissa, Hamarissa, Norjassa 20.–21. tammikuuta. Sekä naiset että miehet luistelivat kumpanakin päivänä 500 ja 1 000 metriä. Kilpailu ratkesi jokaisen neljän luistelun yhteenlaskettujen 500 metrin keskiaikojen perusteella.


text: Täydelliset tulokset ISU


title: Angelo Sodano

text: Angelo Sodano (s. 23. marraskuuta 1927) on yksi katolisen kirkon italialaisista kardinaaleista. Hänen tämänhetkinen tittelinsä on kardinaalikollegion dekaani ja arvoltaan hän on kardinaalipiispa. Angelo Sodano on myös tällä hetkellä kardinaalien keskinäisessä hierarkiassa korkea-arvoisin.


title: Angelo Sodano

text: Angelo Sodanosta tuli kardinaali paavi Johannes Paavali II:n päätöksellä 28. kesäkuuta 1991. Tällöin hänestä tuli myös kardinaalivaltiosihteeri. Kardinaalipiispaksi Sodano kohotettiin 10. tammikuuta 1994. Ennen kardinaaliksi tuloaan Sodano oli työskennellyt muun muassa paavin lähettiläänä eli apostolisena nuntiuksena Chilessä.


title: Angelo Sodano

text: Johannes Paavali II:n kuoltua Sodano oli yksi ennakkosuosikeista seuraavaksi paaviksi, eli nk. "papabile". Hän ei kuitenkaan tullut valituksi paaviksi vuoden 2005 konklaavissa, vaikkakin osallistui siihen valitsijana muiden kardinaalien tavoin. Uudeksi paaviksi valittiin tällöin saksalainen Joseph Ratzinger eli Benedictus XVI. Johannes Paavali II:n kuollessa kardinaalivaltiosihteerin virka tuli avoimeksi. Sodano kuitenkin hoiti virkaa siihen asti, kunnes Benedictus XVI oli nimittänyt uuden kardinaalivaltiosihteerin hänen tilalleen. 15. syyskuuta 2006 kardinaali Tarcisio Bertone kohosi uudeksi kardinaalivaltiosihteeriksi, jolloin Sodanon tehtävät kardinaalivaltiosihteerinä loppuivat.


title: Angelo Sodano

text: 23. marraskuuta 2007 Sodano täytti kahdeksankymmentä vuotta. Paavi Paavali VI:n antaman määräyksen mukaan hän ei siten ole enää oikeutettu osallistumaan tulevaisuuden paavinvaaleihin eli konklaaveihin valitsijana.


title: Joseph Batangdon

text: Joseph Batangdon (s. 29. heinäkuuta 1978) on kamerunilainen pikajuoksija, jonka päämatka on 200 metrin juoksu.


title: Joseph Batangdon

text: Batangdon karsiutui Sevillan MM-kisoissa 1999 200 metrin juoksun toisissa alkuerissä ajalla 20,70. Seuraavana vuonna hän karsiutui Sydneyn olympialaisissa 100 metrin juoksun alkuerissä ajalla 10,45 ja 200 metrin alkuerissä. Vuonna 2001 hän putosi Lissabonin sisäratojen MM-kisoissa matkan välierissä ja Edmontonin ulkoratojen MM-kisoissa välierissä ajalla 20,66. Vuonna 2002 Batangdon sijoittui Kansainyhteisön kisoissa seitsemänneksi. Seuraavana vuonna hän voitti MM-hopeaa Birminghamin sisäratojen MM-kisoissa.


title: Joseph Batangdon

text: Batangdon juoksi Budapestin sisäratojen MM-kisoissa 2004 200 metrillä neljänneksi. Myöhemmin samana vuonna hän voitti matkan Afrikan-mestaruuden ajalla 20,46, mutta karsiutui Ateenan olympialaisissa alkuerissä. Kauden lopussa hän oli seitsemäs. Seuraavana vuonna hän voitti Ranskan sisäratojen mestaruuden ja karsiutui Helsingin MM-kisoissa toisissa alkuerissä.


title: Joseph Batangdon

text: Batangdon pitää hallussaan Kamerunin ennätyksiä 100 ja 200 metrin matkoilla.


title: Plutos

text: Plutos () oli kreikkalaisessa mytologiassa alun perin agrikulttuurisessa Kreikassa hyvän sadon jumala, mutta muuttui myöhemmin yleisestikin vaurauden jumalaksi. Hänen vanhempansa olivat Demeter ja Iasion, joka makasi tämän kanssa kolmasti kynnetyllä pellolla. Eleusiin mysteereissä Plutos esiintyi jumalaisena lapsena Demeterin seurassa. Plutos samastui ajoittain Haadeeseen, joka tunnettiin maan sisästä löytyvien rikkauksien jumalana myös nimellä "Pluton".


title: Plutos

text: Vaikka Plutos useimmiten esitettiin nuorena runsaudensarvea kantavana poika, Aristofaneen samannimisessä näytelmässä Plutos on vanha ryysyinen sokea mies. Näytelmässä Plutos kertoo sokeutensa syyksi sen, että nuoruudessaan hän oli uhannut Zeukselle menevänsä ainoastaan viisaiden ja sivistyneiden luokse, jolloin tämä oli lyönyt häntä sokeudella kateudestaan hyviä ihmisiä kohtaan.


title: Karma Police

text: "Karma Police" on toinen single Radioheadin ylistetyltä vuoden 1997 albumilta "OK Computer", ja se on ehkä yhtyeen tunnetuin hitti "Creep" jälkeen. Kappaleen pianoriffi on helposti tunnistettava, samantyylinen kuin "Sexy Sadien" vastaava.


title: Karma Police

text: Kappale sijoittui Britannian singlelistalla sijalle #8, "OK Computerin" suosio ei auttanut singlejä suuresti.


title: Karma Police

text: Kappaleen loppukohdan on tehnyt kitaristi Ed O'Brien digitaalisesti muokkaamalla.


title: Karma Police

text:
"Karma Police" soitettiin ensimmäistä kertaa konserteissa vuonna 1996, jolloin yhtye oli Alanis Morissetten lämmitysbändinä. Yhtye soitti Rhodespiano-version kappaleesta Yhdysvalloissa ohjelmassa "The Late Show with David Letterman". Kyseinen esitys löytyy Radiohead-dokumentista "Meeting People Is Easy". Nykyään yhtye soittaa kappaletta lähes kaikissa konserteissaan, usein encorena.
Kappaleesta ovat oman versionsa ovat tehneet;


title: Karma Police

text: "Karma Policen" musiikkivideon ohjasi Jonathan Glazer, joka on ohjannut myös Radioheadin kappaleen "Street Spirit (Fade Out)" videon. Video julkaistiin elokuussa 1997, ja siinä esiintyvät Thom Yorke ja unkarilainen näyttelijä Lajos Kovács . Glazer voitti tällä ja Jamiroquain "Virtual Insanityn" videolla MTV:n "vuoden ohjaaja" -palkinnon vuonna 1997. Glazer kuitenkin paljasti haastattelussa, että hänen mielestään video on epäonnistunut: "Päätin tehdä siitä todella minimalistisen... ja yritin tehdä jotain hypnoottista ja dramaattista yhdestä perspektiivistä, mutta sitä oli todella vaikea saavuttaa, ja mielestäni en onnistunut siinä."


title: Jan de Hartog

text: Jan de Hartog (1914–2002) oli hollantilainen jännityskirjailija. Ennen kirjailijanuraansa hän oli Amsterdamin kanaaleilla kulkevan reittiveneen kapteeni, ja kirjoitti vapaa-aikanaan dekkareita, joissa esiintyi Amsterdamin satamapoliisi.


title: Jan de Hartog

text: Toukokuussa 1940, kymmenen päivää ennen natsien valtausta, de Hartog julkaisi teoksen "Hollands Glorie" (Hollannin ylpeys), jossa kuvattiin valtamerihinaajien miehistöä ja yhdistettiin heidän urheutensa Hollannin siirtomaa-ajan merisankareihin. Vaikka kirja ei ollut yltiöisänmaallinen tai poliittinen, tuossa tilanteessa siitä tuli isänmaallisuuden perikuva, jymymenestys lukijoiden keskuudessa mutta Gestapolle aihe vainota de Hartogia.


title: Jan de Hartog

text: Hartog pakeni Englantiin ja jatkoi sieltä myöhemmin Yhdysvaltoihin. Myöhäiskauden teoksensa hän kirjoitti englanniksi. Hän liittyi Englannissa kveekareihin.


title: Jan de Hartog

text: Sukellusveneromaani "Stellan" pohjalta on tehty elokuva "Avain" (1958), pääosissa William Holden ja Sophia Loren.


title: Käsipallon SM-liiga

text: Käsipallon SM-liiga on ollut kaudesta 2010–2011 lähtien miesten korkein sarjataso Suomen käsipallossa. Ensimmäisen liigamestaruuden voitti kauniaislainen HC West.


title: Käsipallon SM-liiga

text: SM-liigan edeltäjää, miesten SM-sarjaa pelattiin vuosina 1944–2010. Ensimmäisen miesten mestaruuden voitti Turun Palloseura. Parhaimmillaan miesten pääsarjassa oli 12 joukkuetta, viimeksi kaudella 2000–2001. Kaudella 2010–2011 liigassa oli yhdeksän joukkuetta.


title: Käsipallon SM-liiga

text: Käsipallon SM-sarja on naisten korkein sarjataso Suomen käsipallossa. Sitä on pelattu vuodesta 1946 lähtien. Nykyään siinä pelaa kuusi joukkuetta. SM-sarja ei ole itsenäinen organisaatio vaan se toimii Käsipalloliiton alaisuudessa.


title: Rautiaiset

text: Rautiaiset (Prunellidae) on pienikokoisten varpuslintujen heimo. Rautiaiset elävät luonnonvaraisina Euroopassa, Aasiassa ja Pohjois-Afrikassa. Kaikki rautiaiset kuuluvat yhteen sukuun, "Prunella" (rautiaiset). Rautiaiset elävät pääosin vuoristoisilla alueilla, mutta jotkin lajit kuten rautiainen, japaninrautiainen ja taigarautiainen esiintyvät myös alangoilla. Rautiaiset eivät ole muuttolintuja, mutta lähtevät pois kylmimmiltä paikoilta talvella. Niiden yleisväritys on yleensä arkinen, ja niillä on ohut ja terävä nokka. Nokkaa lintu käyttää kesäisin hyönteisten syömiseen ja talvella siementen ja marjojen syömiseen. Rautiaisten pesä on kuperanmuotoinen, ja sinne munitaan yleensä 4 vihreää tai sinistä munaa, joita molemmat sukupuolet hautovat.


title: Rautiaiset

text: Rautiaisiin kuuluu 12 lajia, joista Suomessa on nähty neljä: rautiainen, taigarautiainen, mustakurkkurautiainen ja alppirautiainen.


title: Prunella

text: Prunella tarkoittaa seuraavia sukuja:


title: Smokin’ Aces

text: Smokin’ Aces on vuonna 2007 ensi-iltansa saanut Joe Carnahanin käsikirjoittama ja ohjaama rikoselokuva. Elokuvan pääosissa ovat muun muassa Ryan Reynolds, Ben Affleck, Ray Liotta, Jeremy Piven, Common ja Alicia Keys.


title: Smokin’ Aces

text: Ohjaaja Joe Carnahan esiintyy elokuvassa pienessä cameoroolissa Buddy Israelin apurina.


title: Smokin’ Aces

text: Vuonna 2010 julkaistiin suoraan videolle elokuvan esiosa "", jonka ohjasi P. J. Pesce.


title: Smokin’ Aces

text: Mafiapomo Primo Sparazza on luvannut miljoona dollaria Buddy ”Aces” Israelin tappajalle, koska tämä aikoo todistaa oikeudessa mafiaa vastaan. FBI taas käyttää Israelia syöttinä, jotta saisi Sparazzan vangittua. Aces saa kaksi agenttia suojelijakseen tämän Tahoejärven piilopaikalle.


title: Smokin’ Aces

text: Alkuperäinen Universalin julkaisema soundtrack sisältää seuraavat kappaleet:


title: No Surprises

text: "No Surprises" on kolmas single Radioheadin vuoden 1997 albumilta "OK Computer". Kappale sijoittui Britannian singlelistalla sijalle neljä.


title: No Surprises

text: Kappale on vuoden 2000 elokuvan "L'Auberge espagnole" soundtrackilla.


title: No Surprises

text: Oman versionsa kappaleesta ovat ovat tehneet;Kappaleesta tehtiin "OK Computerin" viimeinen musiikkivideo, ja sen ohjasi Grant Gee. Yksinkertaisessa videossa on lähikuva Thom Yorken päästä muovipallossa. Pallo täyttyy hitaasti vedellä, kunnes Yorken pää on kokonaan veden alla. Hän laulaa pallon täyttymisen jälkeen vielä 57 sekuntia. "Meeting People Is Easy" -dokumentissa kerrotaan, että Yorke pidätti henkeään vain murto-osan tästä ajasta. Hänen pitikin laulaa normaalia nopeammin, ja taustanauhaa nopeuttamalla päästiin oikeaan lopputulokseen.


title: Andrew Divoff

text: Andrew Daniel Divoff (s. 2. heinäkuuta 1955 San Tome, Venezuela) on venezuelalainen näyttelijä. Hänet tunnetaan kenties parhaiten Mikhail Bakunin roolista televisiosarjassa "Lost". Divoff asuu nykyisin Yhdysvalloissa.


title: Kari Pesonen

text: Kari Antero Pesonen (s. 11. helmikuuta 1961) on suomalainen muusikko, laulaja ja lauluntekijä. Parhaiten hänet tunnetaan vuonna 1988 toimintansa aloittaneen Puolikuu-yhtyeen solistina ja kitaristina. Puolikuun rinnalla toimii myös kaksi promosingleä ja kaksi pitkäsoittoa julkaissut englanninkielinen bändi Pospisil. Ennen Puolikuuta Pesonen toimi yhden albumin ja neljä singleä julkaisseen pop-yhtyeen Just Divorced solistina. Rocket Records julkaisi yhtyeen pitkäsoiton "Läntinen lupaus" uudelleen syyskuussa 2010. Kaikkien mainittujen yhtyeiden tuotannon sävellykset ja sanoitukset ovat pääosin Pesosen tekemiä.


title: Kari Pesonen

text: Pesonen on viime aikoina tehnyt duokeikkoja Clifters-yhtyeestä tutun Ari "Luri" Luokkalan kanssa, yleensä nimillä Kari & Luri tai Kari Puolikuu & Luri Clifters. Duo esittää kummankin yhtyeen klassikkoja sekä muitakin tuttuja popkappaleita.


title: Kari Pesonen

text: Pesonen on säveltänyt ja sanoittanut kappaleita myös monille iskelmä- ja pop-artisteille. Pesosen tekemiä kappaleita ovat levyttäneet muun muassa Muska, Anne Mattila, Anneli Mattila, Antti Huovila, Bablo, CatCat ja Marjorie.


title: Illinois (joki)

text: Illinois on Mississippin sivujoki, joka virtaa Illinoisin osavaltiossa Yhdysvalloissa. Se on noin 440 km pitkä, ja sillä on 75 000 km² valuma-alue. Joki oli intiaanien ja ranskalaisten uudisasukkaiden tärkeä vesireitti, sillä sitä pitkin pääsee Suurilta järviltä Mississippille.


title: Illinois (joki)

text: 1900-luvun alussa joki oli kuuluisa kalajoki, josta kerättiin myös simpukoita helmiäisnappien valmistusta varten. Ylikalastus ja saasteet ovat karkottaneet ammattikalastajat joelta, mutta virkistyskalastusta on edelleen.


title: Illinois (joki)

text: Joki on osa vesireittiä, jota pitkin pääsee Chicagosta Mississippijoelle. Osa reitistä kulkee kanavassa, ja myös jokiosuutta säädellään viidellä sululla.


title: Aleksis Ahlqvist

text: Aleksis Ahlqvist (s. 28. maaliskuuta 1986 Jyväskylä) on suomalainen jääkiekkomaalivahti


title: Aleksis Ahlqvist

text: Ahlqvist pelasi ensimmäisen ottelunsa JYPin paidassa kaudella 2005–2006, mutta oli jo kaudella 2004–2005 mukana JYPin liigajoukkueessa. Hän torjui kaudella 2005–2006 JYPin A-nuorille mestaruuden. Hän on pelannut myös kuusi ottelua lainalla HPK:ssa kaudella 2006–2007.


title: Aleksis Ahlqvist

text: Toukokuussa 2010 SM-liigaseura KalPa tiedotti verkkosivuillaan Ahlqvistin siirtymisestä seuraan vuoden mittaisella sopimuksella. Vuoden päästä Ahlqvist teki TPS:n kanssa 1+1-vuotisen sopimuksen. TPS:ssa Ahlqvist pelasi lopulta 19 ottelua. Hänen sopimuksensa purettiin tammikuussa 2012, kun TPS hankki Joni Ortion joukkueeseensa. Ahlqvist siirtyi tämän jälkeen Elitserienin Timråhon. Elokuun lopulla 2012 Ahlqvist siirtyi Suomi-sarjassa pelaaviin Iisalmen Peli-Karhuihin.


title: Aleksis Ahlqvist

text: 2014 lokakuussa Ahlqvist teki 2 ottelun mittaisen sopimuksen Nokian Pyryn kanssa. Ahlqvist pelasi Pyryssä lopulta 7 ottelua torjuntaprosentilla 91,8. Tammikuussa 2015 hän lähti koeajalle Saksan toiseksi korkeimmalla sarjatasolla pelaavaan ESV Kaufbeureniin. Hän ei saanut try out -sopimuksensa päätyttyä jatkotarjousta seuralta.


title: Saab 9-4X

text: Saab 9-4X on crossover-tyyppinen henkilöautomalli, jota ruotsalainen Saab valmisti Ramos Arizpessa, Meksikossa. Auto esiteltiin LA Auto Showissa 2010 ja sen valmistus sarjatuotantona aloitettiin vuonna 2011. Auton valmistus lopetettiin Saabin ajauduttua konkurssiin samana vuonna.


title: Saab 9-4X

text: Tammikuussa 2008 Detroissa North American International Auto Show -autonäyttelyssä General Motorsin osastolla esiteltiin konseptimalli Saabin tulevasta kaupunkimaasturista. 9-4X BioPower Conceptissa on bioetanolia (E85) käyttävä 2-litrainen turbomoottori, joka tuottaa 300 hevosvoimaa. Konseptimallissa on myös tuore nelivetojärjestelmä, XWD, jonka Saab esitteli kesällä 2007 Saab 9-3 mallissa. Ulkoisia piirteitä on haettu menestyneestä konseptimallista Aero-X:stä. Suunnittelusta yhdessä ruotsalaisten suunnittelijoiden ja insinöörien kanssa vastannut Anthony Lo luonnehtii konseptimallia dynaamiseksi, ajajakeskeiseksi ja edustavan skandinaavisia arvoja. Kiinalaissyntyinen pääsuunnittelija Lo on vastannut myös kahdesta edellisestä konseptiautosta Aero-X:stä ja Saab 9-5 BioPower 100:sta.


title: Luettelo Suomen virallisen latauslistan ykkösistä vuonna 2008

text: Tämä on luettelo Suomen virallisen latauslistan kärkipaikkaa hallussaan pitäneistä artisteista ja singleistä vuonna 2008.


title: Nikolai Kamenski

text: Nikolai Andrejevitš Kamenski (, 17. lokakuuta 1931 Moskova – 21. heinäkuuta 2017) oli Neuvostoliittoa edustanut mäkihyppääjä.


title: Nikolai Kamenski

text: Kamenski voitti Keski-Euroopan mäkiviikon vuonna 1956. Hän oli vasta toinen mäkiviikon kokonaiskilpailun voittaja, joka ei voittanut yhtäkään osakilpailua mäkiviikon aikana.


title: Nikolai Kamenski

text: Squaw Valleyn talviolympialaisissa 1960 Kamenski sijoittui suurmäessä neljänneksi ja kaksi vuotta myöhemmin Zakopanen maailmanmestaruuskilpailuissa hän voitti suurmäessä hopeamitalin.


title: Daniel Caines

text: Daniel Caines (s. 15. toukokuuta 1979 Solihull, Yhdistynyt kuningaskunta) on brittiläinen pikajuoksija, jonka päämatka on 400 metrin juoksu.


title: Daniel Caines

text: Caines karsiutui Sydneyn olympialaisissa 2000 400 metrin välierissä ajalla 45,55. Seuraavana vuonna hän voitti matkan MM-kultaa Lissabonin sisäratojen MM-kisoissa. Vuonna 2002 hän sijoittui Wienin sisäratojen EM-kisoissa 200 metrin juoksussa neljänneksi ajalla 21,14. Myöhemmin samana vuonna hän voitti 400 metrillä Euroopan cupin ja juoksi Kansainyhteisön kisoissa neljänneksi ajalla 45,13. Münchenin EM-kisoissa hän voitti 400 metrin henkilökohtaisessa kilpailussa EM-pronssia. Caines oli samoissa kisoissa mukana Yhdistyneen kuningaskunnan joukkueessa, joka voitti EM-kultaa 4 x 400 metrin viestijuoksussa.


title: Daniel Caines

text: Caines voitti Birminghamin sisäratojen MM-kisoissa 2003 MM-hopeaa 400 metrillä ja pitkässä viestissä Yhdysvaltain joukkueen doping-hylkäysten jälkeen. Myöhemmin samana vuonna hän voitti maansa mestaruuden 400 metrillä, mutta karsiutui Pariisin MM-kisoissa matkan välierissä. Ateenan olympialaisissa 2004 hän karsiutui alkuerissä.


title: Tony Trabert

text: Marion Anthony ”Tony” Trabert (s. 16. elokuuta 1930) on yhdysvaltalainen tennispelaaja. Hän syntyi Cincinnatissa, Ohiossa, ja oli alun alkaen lahjakas high school- ja yliopistotason koripalloilija.


title: Tony Trabert

text: Maailmanmaineeseen Trabert kohosi tenniksessä 1950-luvulla. Hänet kelpuutettiin Newportin International Tennis Hall of Fameen Rhode Islandilla vuonna 1970.


title: Vic Seixas

text: Elias Victor ”Vic” Seixas, Jr. (s. 30. elokuuta 1923 Philadelphia, Pennsylvania, Yhdysvallat) on yhdysvaltalainen tenniksenpelaaja. Hänellä on portugalinjuutalaisia juuria.


title: Vic Seixas

text: Palveltuaan toisessa maailmansodassa Seixas opiskeli Pohjois-Carolinan yliopistossa Chapel Hillissä. Hän pääsi Rhode Islandin Newportissa sijaitsevaan International Tennis Hall of Fameen vuonna 1971.


title: Vic Seixas

text: Seixas voitti muun muassa miesten kaksinpelin Wimbledonissa 1953 ja Yhdysvaltain avoimessa 1954. Hän osallistui Yhdysvaltain avointen kaksinpeliturnaukseen ennätyksellisesti 28 kertaa, ensimmäisen kerran vuonna 1940 ja viimeisen kerran vuonna 1969.


title: Säihkyluri

text: Säihkyluri ("Chalcopsitta sintillata") on säihkylurien sukuun kuuluva kaija.


title: Säihkyluri

text: Linnun pituus on noin 31 cm. Koiras on hieman naarasta suurempi. Aikuisen linnun höyhenpuku on yleisväriltään tummanvihreä. Punaista on otsassa, reisissä, siipien alapeitinhöyhissä, pyrstösulkien alapinnassa sekä pilkkuina vartalon höyhenpuvussa. Takaraivo, niska ja korvalliset ovat mustat, rinnassa ja vatsapuolella on keltaista viirutusta ja siipien alapinnalla on keltainen raita. Nokka on musta, iiris oranssi tai keltainen ja koivet tummanharmaat. Nuoren linnun nokan tyvi on kellahtava, iiris ruskea ja otsassa on punaista vain vähän tai punainen puuttuu. Sukupuolet ovat muuten samannäköisiä mutta naaraan otsan punainen on himmeämpi kuin koiraan.


title: Säihkyluri

text: Säihkyluri esiintyy yleisenä Uusi-Guinean eteläosassa Irian Jaya Baratista lähelle saaren itäkärkeä sekä Aru Islandilla. Kolme tunnettua alalajia elävät eri alueilla, alalaji "rubrifrons" vain Aru Islandilla.


title: Säihkyluri

text: Säihkylurin esiintymisalueen laajuus on 100 000–1 000 000 neliökilometriä, maailman populaation kooksi on arvioitu noin 100 000 yksilöä ja sen kanta on elinvoimainen.


title: Säihkyluri

text: Säihkylurit elävät metsänreunoissa ja savannilla olevissa puuryhmissä sekä istutusmetsiköissä, erityisesti kookospalmuissa. Ne esiintyvät tavallisesti parvissa, joissa on jäseniä 30 tai enemmän, ja kiertelevät meluavina puiden latvuksissa.


title: Säihkyluri

text: Ilmeisesti yksiavioinen. Pesä on korkealla puunkolossa.


title: Säihkyluri

text: Säihkylurit liikkuvat parvissa ja ruokailevat enimmäkseen puiden latvuksissa. Ne syövät ilmeisesti pääasiassa siitepölyä, mettä ja hedelmiä, ja niiden nokka ja kieli ovat erilaistuneet siten, että nokka on kapea ja kielen päässä on eräänlainen harja.


title: Kardinaaliluri

text: Kardinaaliluri ("Chalcopsitta cardinalis") on säihkylurien sukuun kuuluva kaija.


title: Kardinaaliluri

text: Linnun pituus on noin 31 cm ja paino 220–250 g. Aikuisen linnun höyhenpuku on yleisväriltään punainen, ruosteenpunainen siipien päältä ja selästä. Alapuolen höyhenissä on kellahtava vivahde. Nokka on punainen ja ylänokan tyveltä musta, iiris oranssinpunainen ja koivet tummanharmaat. Nuoren linnun selkäpuoli on vaaleamman punainen, pyrstö on lyhyempi, nokka oransin ja mustan kirjava sekä iiris himmeän keltainen. Sukupuolet ovat samannäköisiä.


title: Kardinaaliluri

text: Kardinaaliluri esiintyy Uusi-Guinean länsiosan pienillä saarilla (Feni, Nissan, Lavongai, Tanga, Lihir, Tabor ja Duke of York) sekä Salomoninsaarilla.


title: Kardinaaliluri

text: Kardinaalilurin esiintymisalueen laajuus on 20 000–50 000 neliökilometriä ja sen kanta on elinvoimainen.


title: Kardinaaliluri

text: Kardinaalilurit elävät metsänreunoissa ja alavissa metsissä sekä istutusmetsiköissä, erityisesti kookospalmumetsiköissä.


title: Kardinaaliluri

text:
Ilmeisesti yksiavioinen. Pesintä tunnetaan puutteellisesti.
Vankeudessa pesineiden lintujen perusteella on kuitenkin havaittu, että kardinaaliluri munii kaksi munaa (munimisväli noin kolme vuorokautta) ja hautoo niitä noin 25 päivää. Poikaset ovat pesässä noin 11 viikon ikään asti.


title: Kardinaaliluri

text: Kardinaalilurit liikkuvat pienissä parvissa ja ruokailevat enimmäkseen puiden latvuksissa. Ne syövät ilmeisesti pääasiassa siitepölyä, mettä ja hedelmiä, ja niiden nokka ja kieli ovat erilaistuneet siten, että nokka on kapea ja kielen päässä on eräänlainen harja.


title: Legio XV Apollinaris

text: Legio XV Apollinaris oli roomalainen legioona. Keisari Augustus perusti legioonan 41/40 eaa. Apollon-jumalan kunniaksi ja sen tunnus oli Apollon kuva tai joku hänen pyhistä eläimistään.


title: Legio XV Apollinaris

text: Vuonna 70 jaa. legioona osallistui Jerusalemin piiritykseen. Vuonna 134 legioona otti osaa Legio XII Fulminatan kanssa Parthian sotaan, jolloin nämä voittivat Arrianoksen johdolla alaanit, jotka olivat hyökänneet Rooman valtakunnan alueelle.


title: Uusi Taiwanin dollari

text: Uusi Taiwanin dollari (perinteiset merkit: 新臺幣 tai 新台幣, yksinkertaistetut merkit: 新台币, pinyin: Xīntáibì) (valuuttakoodina TWD, mutta lyhennetään tavallisesti NT$), tai yksinkertaisesti Taiwanin dollari (Taiwan dollar) (臺幣), joka on virallinen lyhenne Kiinan tasavallassa, johon kuuluvat Taiwanin, Penghun, Kinmenin ja Matsun alueet vuodesta 1949 lähtien. Alun perin rahan laittoi liikkeelle Taiwanin pankki (Bank of Taiwan), mutta vuodesta 2000 lähtien sen on tehnyt Kiinan tasavallan keskuspankki (Central Bank of the Republic of China).


title: Uusi Taiwanin dollari

text: Uusi Taiwanin dollari (NT$) on kiinaksi nimeltään yuan (元). Yuan tarkoittaa myös Kiinan kansantavallassa käytettävän virallisen valuutan CNY:n perusyksikköä. Manner-Kiinassa käytettävät rahat, renminbinit, eivät kuitenkaan nimestään huolimatta kelpaa Taiwanissa ja toisin päin.


title: Uusi Taiwanin dollari

text: Kesäkuussa 2010 yhdellä eurolla sai noin 40 NT-dollaria.


title: Papabile

text: Papabile on epävirallinen italialainen termi, jolla tarkoitetaan mahdollista ennakkosuosikkia paavinvaalissa eli konklaavissa. Yleensä sitä käytetään henkilöstä, jolla epäillään olevan hyvät mahdollisuudet nousta seuraavaksi paaviksi.


title: Papabile

text: Ennakkosuosikin valintaa paaviksi ei kuitenkaan voida pitää lainkaan selvänä. Konklaavin kulun ennustaminen on usein vaikeaa, eikä konklaavi välttämättä päädy ilmiselviltä vaikuttaviin ratkaisuihin. Usein vaali tuottaa jonkinlaisia yllätyksiä valinnoissaan, mitä kuvaa Roomassa käytetty sanonta: "joka menee konklaaviin paavina, tulee ulos kardinaalina". Valinnan ennustamattomuutta lisää paikoin se, että uuden paavin on saatava kardinaalien kahden kolmanneksen enemmistö puolelleen, ja koska kardinaalikollegio on yleensä paavikysymyksessä jakaantunut, on ennakkosuosikkien vaikea saada tarvittavaa kannatusta kasaan. Erimieliset kardinaalit joutuvatkin usein etsimään eri osapuolia tyydyttäviä kompromissiehdokkaita.